
Predgovor 

Životopis blage uspomene biskupa Langa, što 
ga eto izdaje Odbor za njegov Dom, prigodom 
desete godišnjice blažene mu smrti, u pravom 
svijetlu prikazuje glavnu značajku i djelatnost 
našega velikana kao odgojitelja. To je Lang bio 
dok je 19 godina u školama, a i cijeli kasniji ži- 
vot, svetim zanosom izgrađivao vlastiti značaj 
ne zadovoljavajući se tek običnom krepošću, već 
težeći krutom ozbiljnošću i junačkom dosljed- 
nošću upravo za svetošću. To je Lang bio, dok 
je 30 godina oduševljavao riječju i primjerom 
manju i odrasliju mladež za vječne vrednote is- 
tine, pravde i ljubavi. To je Lang bio, dok je 
zadnjih deset godina života biskupskim ugle- 
dom, živom riječi i perom branio uzgoj kato- 
ličke Crkve. Odgojitelj je bio Lang, dok je za 
čitava svećeničkog života — više od 40 g. — kao 
ispovjednik i duhovni vođa obraćenika i pobož- 
nih duša pomagao samoodgoj slobode, da se 
Krist uobliči u dušama. To je on bio, dok je di- 
jeleći milostinju svjedočio, da još živi u Crkvi 
duh Kristove ljubavi. To je Lang bio, dok je svo- 
jom vrhunaravnom pojavom nastojao i u kat. 
organizacijama raspršiti sjene ljudskih težnja, te 
unijeti puninu svijetla Kristova. Lang je odgo- 
jitelj i iza smrti, dok se kao svijetli uzor javlja 
u svijesti dvojbenih, klonulih i potištenih, da ih 
uputi, obodri i utješi; ili kao posrednik tolikih 
uslišenja i milosti kod Gospodina, što ih tisuće 

njegovu zagovoru pripisuju, te radosnije borbu 
za krunu života nastavljaju. 

U svakom ovom smjeru bile su, a još su i da- 
nas, stotine tisuća hrvatskih duša s Langom u 
tajanstvenoj vezi oplemenjujući se mirisom nje- 
govih kreposti i dižući se snagom što im srcu 
pritječe od njegove pojave. Kako su pak upravo 
te duše najdjelatnije za slavu Božju i napredak 
naroda, to je upravo u ovoj pojavi Langa kao 
odgojitelja i ona golema veličina njegova, ka- 
kova se zapaža u utjecaju svetaca kat. Crkve na 
njihov krug i dob. Kroz Langovo biće i pojavu 
divno se očituje i savršenost Gospodina Boga 
kao odgojitelja čovječanstva, koji strpljivošću 
i blagošću mudro i krepko vodi ljudski rod k 
svome posljednjem cilju. I jer se opet ova sa- 
vršenost Božja danas toliko zasjenjuje, to je 
isticanje značaja Langova za naš narod od ne- 
procjenjive savremene vrednote. 

Odbor za Langov Dom krasno izrazuje u 
svom programu težnju, da se blago ove duhovne 
veličine iskoristi: prvo u idejnom smjeru popu- 
lariziranjem Langove idealne ličnosti, drugo 
praktičnim pomaganjem, čuvanjem i odgojem 
»Najpotrebnijih« t. j. djevojaka, koje su izvrg- 
nute duševnoj propasti, dok čekaju službu. Sto- 
ga mu nastojanje i zaslužuje, da ga svatko ple- 
menit što krepče i podupre. Time se ne kani ni 
umjetno dizati glas svetosti njegove, jer je taj 
bio velik i opće poznat još za njega živa; niti se 
kani predusresti sudu svete Crkve o njegovim 

krepostima i uslišenjima, što se njegovu zago- 
voru pripisuju. Želi se samo slijediti dah Duha, 
koji se sam očituje u vezi s remek djelom svo- 
jim potičući svojim darovima na još veće pouz- 
danje. 

To je i mene vodilo, kad sam — osvojen lje- 
potom ove velike duše — počeo još za života 
njegova sabirati građu za kritički obrađeni nje- 
gov životopis. Poslije smrti njegove sabrao sam 
dopuštenjem i preporukom preuzv. gosp. nadbi- 
skupa Dr. A. Bauera veliko gradivo, te pojedine 
dijelove i obradio ne bi li time utro put pravom 
crkvenom procesu za proglašenje Langa blaže- 
nim. Ufajmo se, da će struja ljubavi za svetu 
stvar dati novi polet i ovom nastojanju, pa da 
će oni, koji znadu pojedine zgode iz života bla- 
goga biskupa ili su bili uslišani na zaziv njegova 
zagovora saopćiti to i javiti Župnom uredu sv. 
Marije u Zagrebu, Kaptol 3. Ove su vijesti i živi 
saobraćaj štovatelja velikoga biskupa prijeko 
potrebni za crkveni proces. 1 tko bi znao za ta- 
kove događaje, a ne bi ih saopćio, oštećivao bi 
narod i svetu Crkvu na ovom velikom dobru, što 
im ga je Gospodin dao u svetoj uspomeni na bi- 
skupa Langa, i što bismo ga postigli njegovim 
proglašenjem za blažena. Sabrana već građa po- 
bit će sve prigovore, a žarke molitve isprosit će 
i čudesa za proslavu Gospodnju po vjernom 
njegovom slugi, najvećem našem odgojitelju, 
biskupu Dr. Josipu Langu. 

Josip Vrbanek, D. I % 

Na početku staze 

Djetinjstvo 

Rod bo samo, koj si mrtve štuje, 
Na prošlosti budućnost si snuje. 

Preradović 

Veliki naši pokojnici, a među tima je zacijelo 
i naš pokojni biskup Lang, zaslužuju odista, da 
im sačuvamo trajnu uspomenu. Naš biskup stu- 
pao je ovim životom u velikoj poniznosti, a ta 
je krila zamjernu njegovu veličinu. Staza nje- 
gova života bila je kao onoga, koji hoda po 
snijegu i ostavlja trag čist i bijel. 

Njegova pojava bila je visoko nad svagdaš- 
njima, osobito u današnje doba, kad su izgra- 
đene osobnosti rijetke. Modernog čovjeka nosi 
rijeka života i okreće ga amo i tamo kao bujica 
šljunak, te on rijetko nalazi čvrsto tlo, na ko- 
jem bi se mogao zaustaviti. Kao sablasni kra- 
kovi polipa obuhvaća moderan život čovjeka, 
svraćajući njegovu pozornost na tisuću interesa. 
Literatura i štampa zaokuplja mu mozak, puni 
ga tuđim mislima i idejama i ne daje mu vremena 
za vlastite misli. I pri tom ne zapaža moderan 
čovjek kako ga zahvaća ogromni val moderne 
kulture i baca ga u masu prosječnih ljudi. — 

Sretni smo, kad umorni od tolikih svagdanjih, 
jednoličnih pojava zagledamo čovjeka, koji je 
imao snage da plovi protiv struje i tako izgradi 
svoj karakter, izbrusi dijamant svoje duše, te 
se u njoj lome u prekrasnom sjaju i divnim bo- 
jama zrake one apsolutne Ljepote, Istine i Do- 
brote, koje su jedino u Bogu. — Ima li takovih 
ljudi ? Ima. Bisnup Lang spada medu njih. 

Tek je deset godina prošlo, što više ne sre- 
tamo na zagrebačkim ulicama svetačke pojave 
biskupa Langa. Mi, koji smo bili tako sretni, te 
smo poznavali pokojnoga biskupa, nećemo ni- 
kada zaboraviti od kojega je dojma bio svaki 
susretaj s ovim poniznim, ali velikim čovjekom. 
Iza razgovora s njim osjećao si se nekud bolji, 
osjećao si, da si došao u dodir s neobičnim čo- 
vjekom, koji u sebi krije nesamo veličinu duše, 
već je i sav produhovljen i da je duboko shvatio 
onu Spasitelj evu riječ: — Budite savršeni, kao 
što je savršen i Otac vaš nebeski, — te da se sve 
više i više uspinje onom strmom i uzanom sta- 
zom do toga cilja. Osjećao si, da mu u grudima 
još plamti žar molitve, sav onaj misterium sv. 
mise i sjedinjenje s Euharistijskim Bogom. U 
očima mu svijetlo, koje je prodiralo iz nutrinje 
duše. Tako su negdje sjajile i oči Jakobove iza 
borbe s anđelom. Na usnama kao da mu još titra 
šapat riječi: — »Ne puštam te, Gospode, dok 
me ne blagosloviš«. 

Mjesto rođenja našega biskupa je Lepšić 
kraj Ivanićgrada, a rođeni dan 25. siječnja 1857. 

- 9 - 


Rano je biskup Lang zakoracao stazom svetih. 
Već djetinjstvo njegovo dokazuje, da je oda- 
branik i miljenik Božji. Dok je još bio đače 
osnovne škole znade se za nj, da je bio čedan, 
marljiv u učenju, a nadasve bogoljuban. I spo- 
1 jasnost mu je bila mila i privlačiva. Kad su mu 
bile tri godine, imao je njegov otac mlin u Za- 
grebu u Zaverskoj cesti. Jednoga dana odvela ga 
neka gospoja s ceste u Zagreb. Tek na večer 
dovela ga natrag zabrinutoj i tužnoj majci is- 
pričavajući se: — »Oprostite, tako mi se svidio, 
da sam ga u razgovoru povela kući svojima«. — 
Bog mu je dao lijepih talenata, a on ih je rano 
već znao dobro upotrijebiti. I on se igra s dje- 
com, ali ne za dugo. Kao da čuje tihi neki šapat: 

— Dođi! — U zgodan čas ostavlja svoje malene 
drugove i nestane. Zovu ga, traže, no Josipa ne- 
ma nigdje. Ali za čudo: nema ni raspela što je 
bilo u sobi. O tome pripovjeda njegova sestra 
Milka ovo: — »Kao dijete znao bi se često iz- 
gubiti iz našega dječjeg društva, pa bismo ga 
iza dugog traženja našli na tavanu ili u kojem 
kutiću sakrivena, gdje klečeći pred križem moli 

— ili čita misu«. 1 druga djeca često u svojim 
igrama čitaju misu, jedan služi, drugi ministri- 
raju, a treći su pobožni puk. Mali Josip sam čita 
misu ili kleči sam pred raspelom. — Zar on, ma- 
leni, naslućuje tajnu mise? Zar ovo maleno di- 
jete naslućuje što govori na križu razapeti Krist? 
Zar ga Bog već tako rano zove u samoću, u ko- 
joj On najradije govori duši? Dijete, koje traži 


samoću i tamo čitave sate promatra raspelo, za- 
ista nije obično. Šta li se u tim časovima samoće 
zbivalo u duši maloga Josipa? — To je tajna. 
— Njegova mala, nevina duša naslućivala je 
onu neizmjernu ljubav Kristovu, koja je trpjela 
i razapeti se dala za nas. Ta ga je ljubav osvo- 
jila i prožela njegovo mlađahno biće; ona je 
bila fundament njegova svetog života. Njegova 
samoća u djetinjoj dobi sa raspelom u ruci, za- 
ista je nešto neobično. Dječja se duša može ga- 
nuti, ako čuje o trpljenju Spasiteljevu, — ali da 
dijete samo od sebe ostavlja igru i svoje male 
drugove te traži samoću i čitave sate promatra 
raspelo, to je neobično. Ni na jelo ne misli mali 
Josip, ako ga ne traže, vraća se tek na večer. 
Nikad nećemo znati ni razumjeti, što se je u tim 
tihim časovima samoće zbivalo u duši maloga 
Josipa, što je on govorio razapetom Kristu na 
križu, što li On njemu. Samo to znademo, da su 
se razumjeli. I tako već u njegovu djetinjstvu 
nalazimo oštro zacrtane sve značajne poteze 
njegova karaktera i kasnijega svetog života. 
Bog ga je već u djetinjstvu opsipavao svojom 
milošću. To znademo i iz vlastitih njegovih zapi- 
saka. U jednoj bilježnici napisao je o sebi (ali 
iz poniznosti govori kao o trećem licu): »U mla- 
dosti primio je Josip od Gospoda dva osobita 
dara: da rado moli i da srdačno ljubi Majku 
Božju.« — Rano je već Gospodin pozvao nje- 
govu mladu dušu na stazu, kojom idu velike, 
svete duše. Njegova dječja nožica zakoračala je 

tom stazom i ustrajala je na njoj uspinjući se 
sve više i više. Sav kasniji život biskupa Langa 
kazuje nam to. 

Započetom stazom 

Gimnazijalac i klerik 

Oku matere maloga Josipa nisu mogle ostati 
sakrivene osebine njezina sinčića. Nisu to bile 
osebine običnog dobrog djeteta. Marljive i na- 
darene djece ima mnogo, a i pobožne, Bogu 
hvala. Ali pobožnost maloga Josipa bijaše nešto 
posebno. Nadasve je karakteristično ono dugo 
promatranje raspela u samoći. Misterij križa, 
muka podnesena iz ljubavi prema čovječanstvu, 
veliko je i veličajno za dušu čovjeka; ali kako 
je to shvaćala duša djeteta Josipar Kako li je to 
djelovalo na njegovu mlađahnu dušu? Ta on je 
svoje raspelo toliko volio i promatrao. 

Sve je to opažalo pronicavo oko njegove 
majke. Ili se tim okom poslužila Božja Provid- 
nost? Ona Providnost koja je odredila putanju, 
sjaj i veličinu zvijezdama, i koja ravna i odre- 
đuje put i udes pojedinog čovjeka. — Nije li 
ovo potonje vjerojatnije? 

Iz Jastrebarskoga preselila se majka bisku- 
pova, onda već udovica, u Zagreb. Tu je druga 
okolina, novi drugovi u školi, u svemu druge 
prilike. Uza sve to mali Josip ostaje onaj isti, 
marljiv đak, skroman, čedan i pobožan. Svoje 


raspelo ima i u Zagrebu. Brat njegov Milan pri- 
povijeda, da je svaki dan prije polaska u školu 
dosta dugo klečao i molio pred svojim raspe- 
lom. Kao da nevidljive zrake milosti sve inten- 
zivnije prodiru u dušu maloga Josipa, i svojim 
sjajem i toplinom razvijaju pupoljke, koji će 
se kasnije rascvasti u divne cvjetove kreposti. 
Do koje su se ljepote ovi cvjetovi razvili i ko- 
liko su obilnih plodova donosili u kasnijem ži- 
votu, možemo samo naslućivati, jer sve je ovo 
krila velika poniznost biskupova, ali ipak je on 
kao »grad na gori, koji se ne može sakriti«. 

Polazak u osnovnu školu, pa kasnije u gim- 
naziju prvi su važni koraci u životu djeteta. Kao 
gimnazijalac bio je pok. biskup uvijek među 
prvim đacima. 

Bio je nadaren lijepim umnim darovima. To 
znademo iz ocjene njegovih profesora. Gotovo 
svi ga ocjenjuju kao odlična đaka. U saobraćaju 
sa drugovima, i u njegovim pismenim sastavci- 
ma odrazivao se njegov idealan i poletan duh. 
U šestoj gimnaziji dao mu je profesor Vjeko- 
slav Babukić u svjedodžbi iz hrvat, jezika ocje- 
nu: »Odličan — uz opsežan i izborit stil«. — Pri- 
povijedao je sam kasnije, kako je među đacima 
bilo veliko natjecanje osobito u učenju jezika 
latinskog, grčkog i hrvatskog. Pjesnik profesor 
Franjo Marković znao je uliti đacima ljubav i 
interes za hrvatski jezik i literaturu, tako da se 
naš biskup i kasnije rado zanimao za hrv. lite- 
raturu. Iz ove ljubavi za hrvatski jezik, te nje- 

gove visoke inteligencije proizlazi kasnije lje- 
pota i bujnost njegova stila. Odatle one njegove 
divne propovijedi, pune žara i dubokih misli. 

Jedna zgoda iz ove mladenačke dobe pokoj- 
noga biskupa pokazuje njegovu snažnu volju, a 
ujedno i nježno strahopočitanje prema imenu 
Božjemu. Od malena naime nije mogao izgova- 
rati glasove »g«, »k« i »h«. Ovo bi se bilo dalo 
ukloniti malom operacijom, da se naime pre- 
reže vezica ispod jezika. Mnogi su majci savje- 
tovali ovu laganu operaciju, ali ona je nije dala 
izvesti. Mjesto operacije Josip se na samu vjež- 
bao izgovarajući riječ »rog«; to je tako dugo i 
ustrajno vježbao, dok je postigao jasan i pra- 
vilan izgovor. To je sam jednome svećeniku pri- 
povijedao, a ovaj ga zapita: »A zašto niste iz- 
govarali rij,eč »Bog«? »E, ne smije se ime Božje 
uzalud izgovarati« — rekao je blagi biskup. 

Marljivi studij u gimnaziji bio je bliža pri- 
prava za izbor zvanja. Dobro, marljivo i po- 
božno dijete razvilo se u inteligentnog mladića, 
kojega je resila duboka pobožnost. Nije čudo, 
da takav mladić bira svećeničko zvanje. Bolje 
bismo rekli, da si je Bog takova mladića oda- 
brao za to sveto i uzvišeno zvanje. Bit će, da je 
već u to doba pokojni biskup radi svojih odlič- 
nih sposobnosti bio zapažen među svojim dru- 
govima. I sam kardinal Mihalović doznao je za 
odličnost toga mladoga gimnazijalca. To svje- 
doče riječi, što ih je kardinal rekao majci pok. 
biskupa. Kad je majka vidjela, da joj sin Josip 

bira svećeničko zvanje, pošla je do kardinala 
Mihalovića, da ga umoli, da joj primi sina u 
nadbiskupski orfanotrofij. On joj je na molbu 
ovako odgovorio: »Gospođo draga, za takovo 
dobro dijete ne treba prositi; mi smo veseli, da 
ga možemo primiti«. 

U pok. biskupa bila je velika ljubav za sve- 
ćeničko zvanje. ‘Kao da je mlada njegova duša 
jedva čekala čas, kada će početi studij teologije. 
Poslije maturalnog ispita god. 1876. stupio je u 
klerikat. Koje li radosti za njega! Svoju sreću 
kao klerik opisuje u svome dnevniku ovako: 
»Kleričko doba, o kako li je ono lijepo i milo 
svakoj duši kleričko j, koja iskreno misli Bogu 
se posvetiti, i koja mu drage volje služi! Novo 
svijetlo počinje obasjavati njegov um i u tome 
svijetlu on sve više upoznaje svoga božanskoga 
Spasitelja i Njegova predivna djela. Koliko li 
mu puta duša vapije sa sv. Augustinom: »Ah, 
Ljubavi vječna, tako stara, pa uvijek još tako 
mlada, zašto Te stadoh tako kasno ljubiti?!« I 
teku suze pokajnice, ali su mu ove suze draže i 
milije, nego sve raskoši svijeta. I sve više i jače 
gori ljubav Božja u srcu mlada klerika, i u toj 
ljubavi k Spasitelju svome on sve revnije ostav- 
lja mladenačke svoje pogreške i zaodijeva se 
sve više i više u kreposti Srca Isusova, i sve ga 
veseli, što je Božje, i duša mu plamti od čez- 
nuća da se žrtvuje danas sutra za kraljevstvo 
Isusovo i za neumrle duše. A kako je veseo mla- 
di klerik, kad počinje učiti sv. znanost. Istina, 

ispočetka je ona trpka, jer se malo razumije od 
nje, ali, kad su se počeci nadvladali, otvara se 
duši carstvo istina Božjih. Um vidi, kako je ma- 
leno i sitno sve ono, što je do tada učio, pa s 
udivljenjem uči i posmatra Božja otajstva.« 

Ovaj izvadak iz dnevnika kazuje vrlo mno- 
go. On nam otkriva nesamo one svete osjećaje 
zanosa njegova mlada srca za svećeničko zva- 
nje, nego i snažnu volju za svoje usavršavanje: 
»...sve revnije ostavlja svoje mladenačke po- 
greške i zaodijeva se sve više i više u kreposti 
Srca Isusova . . .« Zar nisu ovo konture kasnije 
tako lijepo izrađenog portreta biskupova? Na 
njegovu nedužnom i svetom kleričkom životu 
osniva se sav njegov kasniji svetački život, ži- 
vot svećenika po Srcu Isusovu, osniva se sva du- 
ševna veličina ovoga poniznog svećenika Bo- 
žjega. 

Svoj duševni život povjerio je posve duhov- 
niku sjemeništa, svete uspomene pok. M. Ste- 
pincu. Značajne su riječi što mu ih njegov du- 
hovni vod Msgr. Stepinac koju godinu kasnije 
piše: »...Vi na moju neizmjernu radost, sve li- 
jepo uzimate u vjeri i po vjeri...« Naš je pokojni 
biskup Lang, već u početku svog kleričkog ži- 
vota usvojio i ostvario ono vrhunaravno shva- 
ćanje svećeničkog poziva, kako to traži Isus i 
njegova sveta Crkva. 

Bio je uzor i mio drug mladim klericima u 
zagrebačkom sjemeništu, a drag je bio svojim 
poglavarima. No, u tom sjemeništu nije dugo 

ostao. Radi njegovih izvanrednih prednosti ša- 
lju ga poglavari već u prvom semestru g. 1877. 
u glasoviti zavod Germanikum u Rim. 

Germanikum je zavod, koji je odgojio mno- 
go velikih muževa, uzor svećenika, velikih umo- 
va. U njemu je odgojen i naš bi. Marko Križev- 
čanin, zagrebački biskup Martin Borković, a 
umro je tamo na glasu svetosti Pavao Kolarićiz 
Bjelovara; u niem je odgojen i kasniji nadbis- 
kup sarajevski Dr. Josip Stadler. U Germanikum 
se šalju najbolji i najinteligentniji klerici goto- 
vo iz svih evropskih krajeva. U tome zavodu 
imao se i naš ookojni biskup usavršiti u znano- 
sti i svetosti. Bilo je onda preko devedeset kle- 
rika u Germanikumu. Rektor je bio kasniji kar- 
dinal Steinhuber. Među onom devedesetoricom 
izabranih isticao se u svemu mladi Lang. Rektor 
ga je osobito zavolio, jer je na njemu opazio 
znakove svetosti. 

O životu u Germanikumu pripovijeda pok. 
biskup: »Nije možda na tom svijetu tada bilo 
idealni jega kolegija i odgoj ilišta . . .« Premda ih 
je bilo raznih narodnosti, vladala je upravo 
idealna sloga i bratska ljubav, a uz to bilo je u 
međusobnom općenju i vedrine i veselosti. »Da- 
što, da su se mladi ljudi šalili i mnogo šalili, — 
piše biskup — ali te su šale bile najnevinije, u 
kojima nije nikad izmakla nijedna nedostojna«. 

U Germanikumu bila je velika revnost i u 
nauci i u bogoljubnosti. O tom je pok. biskup 
ovo zapisao: »Da vam stanem pripovijedati, ka- 


17 — 


kove smo sve i koliko smo raznih pobožnosti ti- 
jekom godine vršili, ne po propisu, već od dobre 
volje, vi biste se čudili, pa bi govorili, ili to nije 
istina, ili ako je istina, onda je to pretjerano. 
A ja odvraćam, ne samo da nam to nije bilo pre- 
tjerano ili previše, nego su mnogi osim javnih 
zajedničkih vježbi vršili i posebne vježbe, a sve 
to nije ni najmanje bilo na štetu nauci i znano- 
sti, jer kako je bila velika revnost u bogoljub- 
nosti, tako je bila i u nauci. Tamo se radilo u 
napetosti, a vrijeme se upotrebljavalo najsa- 
vjesnije. Najviše se vazda cijenila krjepost, i 
onog bi klerika svi najviše voljeli, za kojega se 
činilo da najvećma ili osobito mari za krijepost. 
Ovo je zacijelo bilo najdivnije u čitavom uzgo- 
ju, što je kršćanska krijepost kraljevala. Evo 
to je bilo vidjeti u Germanikumu u ono doba: 
iskrenu pobožnost, živo natjecanje u učenju, ne- 
hinjeno veselje, bratsku ljubav, u kojoj je je- 
dan drugoga s poštovanjem preticao, kako opo- 
minje Apostol.« 

Sedam godina traje studij na papinskom 
Gregorijanskom sveučilištu. Tri godine filozo- 
fije i četiri godine teologije. Iza tri godine filo- 
zofskog studija stekao je pok. biskup doktorat 
filozofije. Silni napori i rimska vrućina zlo su 
djelovali na zdravije mladoga doktora. Poslije 
treće godine teologije obolio je i oslabio i mo- 
rao se vratiti u domovinu Kod kuće se oporavio 
i bio bi se rado vratio u Rim, da stekne i dokto- 
rat teologije, ali su se majka i braća bojali, da 

mu napor i podneblje ne bi opet oslabili nježnu 
konstrukciju tijela, pa se zato nije vratio u Rim, 
ali studiju i nauci ostao je vjeran do kraja ži- 
vota. Njegovo znanje u filozofiji i teologiji bilo 
je tako opsežno i duboko, da je uvijek u teškim 
i zamršenim pitanjima njegov sud bio jedino od- 
lu ćan i ispravan. Bio je uvijek ubrojen među 
najučenije hrvatske svećenike. — Ima sačuvano 
jedno pismo rektora Germanikuma P. F. Schroe- 
dera S. I., u kojem on ovako piše o pok. bisku- 
pu: »Kroz tri godine najmarljivije slušajući dog- 
matiku, moralku, pastoralku, crkvenu povijest, 
sveto govorništvo, te s odlikom položio ispite iz 
tih predmeta, a bio bi i ostalo sjajno dovršio, da 
ga nije slabo zdravlje prisililo, te se po savjetu 
liječnika i glavara morao vratiti u domovinu. U 
vjeri i bogoljubnosti otaca naših, te u krepo- 
stima i pobožnosti tako se ponio, da je bio i na- 
ma vazda vrlo drag i drugovima dao mnogo pri- 
mjera kreposti.« 

Iz biskupovih uspomena na Germanikum vi- 
di se koliko je vremena i duševnih sila trebalo 
posvetiti studiju i koliko se vremena posvetilo 
pobožnosti. Kraj svega toga nalazi biskup onda 
još i snage i vremena za najvažnije u životu čo- 
vjeka, za samouzgoj. Među ostavštinom pok. 
biskupa našla se jedna dragocjena knjižica »Li- 
bella cordis«. Ova je zlatna knjižica dnevnik 
njegova duhovnog života. Počeo ju je pisati u 
Rimu 1883., a dovršio u siječnju 1924. Tu su za- 
bilježene i pogrješke, koje valja ispravljati, do- 

bre odluke i tiha nadahnuća Gospodnja; misli, 
koje su ga se u duhovnom štivu osobito dojmile 
ili koj,e je čuo od svojih poglavara. O, da nam 
je pročitati ovu, sitnim njegovim rukopisom is- 
pisanu knjigu. Jasno bi nam se nizala godina za 
godinom njegovog svetog života, kako se sve 
više usavršuje u duhovnom životu, kako sve 
ljepša, čišća i svetija biva njegova duša. Vidjeli 
bismo, kako se ona iskrica pobožnosti i svetosti, 
što je već tinjala u njegovoj djetinjoj duši, sve 
više rasplamsava i sve jasnije svijetli. I kraj sve 
njegove velike, iskrene, prave i svetačke poniz- 
nosti provejavalo je ipak svijetlo i veličina nje- 
gove duše. Već kao dijete volio je raspelo, a 
»Libella cordis« kazuje nam, kako je kao mladić 
uzeo križ svoj, svladavao i zatajivao sam sebe i 
pošao za Isusom. 

Na usponu 

Svećenik 

Izabrat ću si svetog svećenika, 
koji će raditi po mojoj duši i mome 
srcu. 

(Knjiga Kraljeva 2. 39) 

Koji li su morali biti sveti osjećaji u duši pok. 
biskupa, kad mu je 24. rujna 1883. kardinal Mi- 
halović u nadbiskupskoj kapeli podijelio sv. red? 
Koje li je svete osjećaje imao on, koji je već 
svoje kleričko doba pozdravio zanosnim riječi- 
ma, koje odavaju veliku ljubav za svećeničko 

zvanje: »Kleričko doba, o kako je ono lijepo i 
milo svakoj duši kleričkoj, koja iskreno misli 
Bogu se posvetiti i koja mu drage volje služik 
— U ovoj istoj kapeli prikazao je i prvu svoju 
svetu misu. Nov život počinje sada za njega. Ži- 
vot težak i mučan, ali i uzvišen, život svećenika 
Božjega. Zakročio j,e sada na uspon staze svo- 
jega života. Duboko produhovljen vratio se iz 
Germanikuma u Rimu. Ova produhovljenost po- 
staje kroz cijeli njegov svećenički život sve du- 
blja i ispoljava se sve više i više u njegovu sve- 
ćeničkom radu i životu. 

Kako je pokojni biskup shvatio uzvišenost, 
ali i svu važnost i teškoću svećeničkog zvanja, 
kazuju lijepo njegove riječi u govoru kod zlatne 
mise pok. Monsignora Stepinca: »Bio si je svje- 
stan uzviš,enosti svećeničkoga zvanja, ali i svih 
njegovih teškoća. Znao je, kako je to najuzviše- 
nije i najidealnije zvanje, jer od toga dolazi 
Crkvi i svijetu najviše koristi; ali da je to i muč- 
no zvanje, jer se od svećenika mnogo traži. Sve- 
ćenik ima da bude dostojan glasnik riječi Božje, 
dostojan djelitelj tajna Božjih, dostojan posred- 
nik između Boga i ljudi, vidljivi anđeo mirono- 
sac ljudima, utješitelj bij,ednih i nevoljnih, uči- 
telj velikima i malima. Ali da svećenik sve to 
bude, treba da je muž molitve, muž žive vjere, 
muž znanja, iskreno odan bogoljubnosti, opre- 
zan i razborit, pravedan i milosrdan, ustrajan u 
radu; on treba da od srca ljubi svetu čistoću, jer 
bez čistoće nema svetosti ni idealnosti u zvanju 

svećeničkom; on treba đa iskreno ljubi sv. Crkvu 
i njoj se u sv,emu pokorava; treba đa svom du- 
šom ljubi Isusa Krista, svojega vrhovnoga vođu. 
Svećenik treba da je osobito oduševljen za neu- 
morni rad oko spašavanja neumrlih duša; on 
treba da si usiječe u dušu riječi sv. Pavla: »Ja ću 
najradije sve prikazati i sama sebe žrtvovati za 
duše vaše. Kad vas ljubim izvanredno, zar ćete 
vi mene manje ljubiti?« (Kor. II. 12. 17.) 

Ovim riječima pokojni biskup upravo krasno 
crta sliku pravog božjeg svećenika. Ovakav ideal 
svećenika, po Srcu Božjem bio je u njegovoj 
duši sigurno već onda, kad je stupio u nadbiskup- 
sko sjemenište kao klerik; a u Germanikumu u 
Rimu zagrijavalo se njegovo srce za nj sve više 
i više, i sam se u tom pravcu sve bolje i bolje iz- 
građivao. Taj ideal bio mu je sigurno uvijek u 
srcu i pameti, i svetom je ustrajnošću nastojao, 
da mu se dovine. I dostigao je taj ideal! 

Svećenik nam dijeli vrelo života naše duše, 
jer samo njegove posvećene ruke mogu nam 
pružiti svete sakremente. Još ima na životu mno- 
go vrijednih duša, koj,e su se kod pokojnog bi- 
skupa ispovijedale, primale iz njegove ruke sv. 
pričest, pribivale misama, koje je on služio. Sva- 
ka kretnja, svaka riječ kod tih svetih čina oda- 
vala je svetu sabranost i ozbiljnost, kojom on 
ove svete čine vrši i kojom se za njih pripravljao. 
On je uistinu bio »dostojan djelitelj tajna Bo- 
žjih, dostojan posrednik između Boga i ljudi, 
vidljivi anđeo mironosac ljudima«. 

Svoje svećeničko djelovanje počeo je kao 
kapelan u Zlataru koncem iste godine, kada je 
zaređen. Premda je od onda prošlo već pola 
stoljeća i premda to njegovo djelovanje nije 
trajalo ni čitavu godinu dana, nije ugasnula ta- 
mo uspomena na nj. Sačuvali su je oni župljani 
zlatarski, koji su ga osobno poznavali. Tako je 
jedan župljanin, koji ga se još sjeća, ovako o 
njemu govorio: »Živo se sjećam njegove pojave. 
Slab i nejak poput kakova klerika, a čedan i po- 
nizan do skrajnosti; on pozdravlja svakoga na 
ulici, kako staro, tako i mlado. Jednoga sam se 
samo bojao, a to je, kako će taj slabić propovi- 
jedati, da ne zapne na propovijedaonici. Ali iza- 
šao je na propovjedaonicu, započeo tiho, jedva 
čujno, a kasnije sve jačim i jačim glasom. I da- 
nas se sjećam njegovih govora, i nije tek jedan 
bio ganut rij,eči njegovom i potaknut na pokoru. 
Govorio je autoritativno, jasno, praktično. Maj- 
stor u tješenju grješnika u ispovijedi«. Saču- 
vao se notes prvih njegovih đaka iz Zlatara. On 
ih se kasnije rado sjećao i bilo mu je milo, kad 
se sastao s ovim s onim u javnom životu. Svaki 
je od njih nosio u srcu mili spomen na nekadaš- 
njega ljubimca svojega, predobroga katehetu. 

U Zlataru je započeo njegov rad u crkvi i 
školi, a taj je rad od neprocjenive važnosti. To 
je rad oko spašavanja duša, rad na izgrađivanju 
karaktera, tu se daju prve smjernice i prve os- 
novice budućem čovjeku. Riječi, što ih djeca u 
osnovnoj školi primaju, ne izbrišu se tako lako 

ni iz pameti, ni iz srca. Već sama čedna i po- 
nizna pojava, ponizno i ljubazno njegovo po- 
zdravljanje, kojim je svakoga susretao, nije mo- 
glo ostati bez dobrog utjecaja na starije župlja- 
ne, a i na djecu. To je u njima pobuđivalo što- 
vanje i povjerenje u nj. Prvi puta bilo mu je u 
životu, kad se onako mlad popeo na propovije- 
daonicu, ali već se zapažala ne samo jasnoća i 
praktičnost, nego i to, da mu je svaka riječ pro- 
žeta dubokim, vlastitim uvjerenjem o predmetu, 

0 kojem govori. Nije onda čudo, da su žive nje- 
gove riječi dopirale do srca, i to ne čašo vito i 
površno, nego tako, da su mnogoga ganule na 
pokoru. Riječi utjehe, što ih je tihano šaputao 
u ispovijedaonici pokorniku, nisu se zaborav- 
ljale; zato su mnogi njegovi bivši župljani do- 
lazili iz Zlatara u Zagreb njemu na ispovijed. 

Ni godinu dana nije trajao njegov rad kao 
kapelana u Zlataru, ali sigurno se može vjero- 
vati, da je donio mnogo ploda. Tajna je, što se 
zbiva na čiju riječ u duši ljudskoj, i samo je 
Bogu znan život pojedinih duša; ali stalno mo- 
žemo reći, da je život pokojnog biskupa kao 
kapelana u Zlataru ostavio u mnogoj duši dubok 

1 trajan dojam. Bog znade kolike su duše na 
njegovu riječ i potaknute živim njegovim pri- 
mjerom dale životu svome onaj pravac, na koji 
su upućivale riječi biskupove bilo na propovje- 
daonici, bilo u ispovijedaonici. Da je to uistinu 
tako bilo svjedoče i riječi jednog zlatarskog 
župljana, čestitog starine Hitreca: »Svojim kras- 


— 24 — 


nim propovijedima i lijepom naukom u ispovi- 
jedaonici pokazao je svoju veliku ljubav bliž- 
njemu i koliko želi da usreći svakog za ovaj i za 
drugi svijet.« A sigurno je, da su njegove riječi 
u školi bile djeci sjeme, sijano u mlada srca, koje 
je donijelo mnogostruki plod. Stalno možemo 
10 vjerovati, premda je ono, što na dušu čovječju 
djeluje sakriveno tuđim očima. To znade samo 
Bog, kojemu su znane sve naše misli, sva čuv- 
stva našega srca, sav naš nutarnji život. U ta- 
kove uspjehe pok. biskupa u dušama možemo 
vjerovati, jer je on bio »onaj«, koji se uzdigao 
kao vatra, a riječi su njegove svijetlile kao 
oganj«. 


Duhovnik u bolnici 

Tješitelj bolesnih i umirućih 

Moć ljubavi je vječna i velika. 

Forster 

U kojem god odsjeku života, u kojem god 
položaju njegova zvanja promatramo našega 
dragog svetog biskupa, svagda vidimo, da sve 
svoje sile i moći posvećuje onome, što mu je 
izvršiti. Sve prima kao odredbu Božjeg Promi- 
sla. Kao da govori: »Ovamo me je poslao Bog, 
sada ću posve vršiti Njegovu volju.« Samo veliki 
duhovi, samo čelični značajevi svom se dušom 
daju na izvršivanje zadanoga rada, bez trunka 
sebičnosti i samoljublja. Oni u svoj rad ulijevaju 

nešto nadzemaljsko, oni svoj rad produhovljuju 
nakanom, koja ide daleko nad zemlju i ono što 
je ovoga svijeta; cilj svakoga njihova rada jest 
Bog, sve Njemu za ljubav i slavu. Iz ove nakane 
proizlazi i druga isto tako velika i duhovna: za 
dobro bližnjega, za spašavanje neumrlih duša. 

Iza kratkog djelovanja kao kapelan u Zla- 
taru dobio je pokojni biskup dekret, kojim je 
imenovan svećenikom u samostanu Milosrdnica 
u Zagrebu. Bio je stavljen na dispoziciju general- 
nog superiora Milosrdnica, a ovaj ga prve go- 
dine dodijeli bolnici č. sestara. — Ovdje su mu 
bili na brizi oni, koji provode teške časove ži- 
vota, koji trpe i umiru. Ovima treba puno lju- 
bavi, utjehe i samilosti. »Bio je svima sve, a na- 
pose umirućima, jer nije dopustio, da bi i jedan 
umro, a da on nije bio pristan.« — Svima sve, — 
jer se on svom svojom velikom dušom i dobrim 
srcem svojim posvetio ovima, koji su trpjeli u 
svojim teškim bolestima i proživljavali zadnje 
dane svojega života. Znao je pokojni biskup do- 
bro, kako su ozbiljni i odsudni časovi čovjeka, 
kad stoji na pragu vječnosti, zato je i uvijek 
bio uz umirućega, da mu olakša najteži čas ži- 
vota. 

Nije nigdje potanje zabilježeno o njegovu 
djelovanju u bolnici, ali sam je u svojoj uspo- 
meni na bolnicu ovako zabilježio: »Kasnije je u 
samostanu bilo mnogo posla, mnogo plemenite 
djece, za koju smo se trudili; ali u bolnici bilo je 
ljepše, kad sam čisti duh umirućega predavao u 

ruke Stvoritelja!« — Predavati čisti duh umiru- 
ćega u ruke Stvoritelja! — Kako lijepo i kako 
mnogo rečeno! Možda je među onim umirućima 
bilo i takovih, koji su odbijali sv. sakramente. 
Možemo li si pok. biskupa kraj kreveta takova 
siromaha pomisliti drukčije, negoli sa neizreci- 
vom samilosti, i svetom brigom za spasenje nje- 
gove duše. Kako bi se negdje vruće molio, a si- 
gurno i žrtve prikazivao, dok nije izmolio u Sve- 
višnjega zrake milosti i milosrđa, koja je gri- 
ješnika obasjala i ganula i skrušila njegovo srce, 
a biskup je onda dušu njegovu okajanu i očišće- 
nu predao u ruke Božje. Ovo možemo zaključiti 
iz njegovih vlastitih riječi: »Ta je služba teška, 
kad čovjek hoće, da nesamo sakramente umiru- 
ćih podijeli, nego i umiruće pomaže na samom 
teškom koraku u vječnost. No takove se žrtve i 
lijepo nagrađuju onom neiskazanom radošću, 
kad se svećenik pouzdaje, da je dušu zaista ot- 
pratio u sretnu vječnost«. 

Godinama svojim bio je biskup još mlad za 
svoga djelovanja u bolnici, ali kako je gotovo 
već u djetinjstvu svome nastojao oko vlasti- 
tog izgrađivanja, možemo reći, da je svet i do- 
bar čovjek stajao onda uz bolesne i umiruće. 
Riječi koje im je govorio bile su blage, uvjer- 
ljive, samilosne i utješne. Kraj kreveta umiru- 
ćega kleči on sabrano i molitvom sprovodi duh 
njegov u život vječni. Ljubav za neumrle duše, 
briga za sretnu vječnost budila je u njemu sami- 
lost s čovjekom u najosudnijem času njegova 

života. A njegova ljubav prema bližnjemu, lju- 
bav kojoj je bio izvor u ljubavi k Bogu, ulije- 
vala mu je one blage riječi utjehe što ih je go- 
vorio siromašnim bolesnicima. Nije on svoje bo- 
lesnike zaboravljao ni onda, kad je poslije svoga 
djelovanja u bolnici bio pozvan na preparandiju 
u samostan kao profesor. Rado je i onda u slo- 
bodnim časovima pohađao bolesne u bolnici, a 
onim najsiromašnijima znao bi donijeti i okrepe 
za tijelo. 

»Moć ljubavi je vječna i velika«. Duša, koja 
je za cijeloga svoga života toliko ljubila djela 
milosrđa, kaošto je to bila duša našega svetog 
biskupa, nastavlja i s onih vječnih strana djelo- 
vanje svoje doDrote. Zahvale, koje u raznim 
glasnicima čitamo od onih koji su po zagovoru 
pok. biskupa Langa dobili razne milosti, svje- 
doče da je tako. On zagovara kod Boga razne 
prošnje, ali kao da su mu najdraži oni, Koji bo- 
luju. 

God. 1927. otekla noga jednoj redovnici u 
V. Oteklina bila je silno upaljena. Primarius do- 
tične bolnice odredio je najprije obloge — no za 
24 sata je cij ; ela noga natekla. Liječnik je izja- 
vio da je to neka vrst tuberkuloze, te da će bo- 
lesnica umrijeti od otrovanja krvi. Kroz 9 dana 
bolesnica je toliko trpjela da nije mogla uzi- 
mati hrane. Radi silnih boli nije mogla moliti, 
vapila je samo svetome biskupu da je ozdravi. 
Za tri dana nestalo je upale i otekline. 

Jedna Milosrdnica, koja je u bolnici njego- 
vala bolesnike, oboljela je. pred neko četiri go- 
dine. Mučio ju silan kašalj, sudeći po raznim 
pojavama, a osobito do izbacivanju, bila je tu- 
berkulozna. Glavari je pošalju u Sloveniju na 
promjenu zraka. Tamo joj jedne noći pozlilo, 
kašalj gotovo da je uguši. Ona se vrućom mol- 
bom obrati našemu biskupu Langu moleći ga, 
ako je za spasenje duša, da još djeluje među 
bolesnicima, neka joj izmoli od Boga zdravlje. 
Nato je zaspala: probudivši se bila je izliječena 
od kašlja, te još danas djeluje u bolnici. Ova ista 
Milosrdnica ozdravila je na zagovor biskupa 
Langa kasnije od silne boli u kuku. 

Kod jednog bolesnika u bolnici Milosrdnica 
konstatirali su liječnici tuberkulozu bubrega, te 
izjavili da mu nema pomoći. Savjetovali mu neka 
se vrati kući — bolesnik nije bio iz Zagreba. — 
Časnoj se sestri smilovao, jer je bio otac obi- 
telji, pa mu savjetova neka dade zapaliti na 
grobu biskupovu dvije svijeće i neka mu se po- 
moli za ozdravljenje. Bolesnik posluša taj savjet 
i otputova kući. Iza godine dana došao je u bol- 
nicu, da posjeti časnu sestru i da joj kaže, kako 
je biskup Lang uslišio njegovu prošnju. On je 
bio potpuno ozdravio. 

Jedna redovnička kandidatkinja oboljela je 
pri kraju svoga novicijata na nozi tako, da je 
mogla hodati samo pomoću štaka. Liječnik je 
konstatirao tuberkulozu kosti. Bila je sva prili- 
ka, da će morati prekinuti novicijat. Bilo je to 

dok je biskup Lang ležao na odru. Časna sestra 
E. otišla je k biskupovu odru, tamo je živom vje- 
rom izmolila krunicu za zdravlje dotične kandi- 
datice, a njoj samoj preporučila da moli devet- 
nicu. Iza malo dana ozdravi kandidatica i sretno 
svrši svoj novicijat. — Liječnik je sam izjavio 
da ovo ozdravljenje nije naravno već čudesno. 

Jednoj redovnici izrezali su nekoliko rebara. 
Bolest je bila vrlo teška. Iza devetnice, obavljene 
živom vjerom, toliko je ozdravila, da može da- 
lje držati školu. 

Časna sestra N. imala ie tešku upalu srednjeg 1 
uha, te je potpuno oglušila Obratila se biskupu 
Langu, molila devetnicu. Treći dan devetnice 
potpuno je ozdravila. 

Biskup Lang pomaže i inovjercima, ako se 
velikim pouzdanjem na njega obrate. U bolnici 
Milosrdnica prošao je tešku operaciju na mje- 
huru jedan Židov. Iza operacije izjavili su liječ- 
nici da ne može ozdraviti. Supruga njegova bila 
ie vrlo zabrinuta i žalosna. Časne je sestre upu- 
tile neka dade zapaliti na grobu biskupa Langa 
svijeće i neka se na nj obrati s velikim pouzda- 
njem. Ona to učini i bolesnik je potpuno ozdra- 
vio. 

Ovo je tek nekoliko primjera što su mi ih 
pripovijedali oni, koji su to vidjeli i koji su 
ozdravili na njegov zagovor. Ljubav prema bliž- 
njemu i samilost s patnjama bližnjega bila je u 
pok. biskupa velika. Ljubav i dobrota ne umiru., 
one žive u njegovoj velikoj duši i sipaju zrake 

samilosti i s onih vječnih strana na one, koji se 
s pouzdanjem njemu obrate. »Milosrđe i čovje- 
koljublje jesu kreposti, koje rese pravednika i 
onoga koji Boga ljubi; o njima ne uči filozofija 
ništa« (Laktancije). Ove dvije lijepe kreposti: 
milosrđe i čovjekoljublje sjajile su uvijek u ži- 
votu našega biskupa, a potekle su iz kristalnoga 
vrela ljubavi Božje. 

Profesor ženske učiteljske 
škole 

Mladež voditi i uzgajati jest 
umjetnost nad umjetnosti, znanost 
nad znanosti. 

(Grgur Nazianski) 

Nije samo zvanje ono što podaje osobi uči- 
telja autoritet, njegova osobnost djeluje mnogo 
više, ona ulijeva počitanje i povjerenje. Učitelj 
oduševljava i uzgaja kudikamo više onim što 
jest, negoli svojim znanjem. »Učiti je mnogo 
laglje nego uzgajati, Za poučavanje dosta je ne- 
što znati i to umjeti drugomu priopćiti; za uz- 
gajanje potrebno je da nešto jesi« (Štifter). 

Nema zacijelo ni jedne od njegovih mnogo- 
brojnih učenica iz učiteljske škole u samostanu 
Milosrdnica, koja se ne bi još sada — iza du- 
gog niza godina — sjećala s velikim počitanjem 
osobnosti »Veleučenoga«. Njegova ozbiljnost, 
ona sveta i mirna ozbiljnost, spojena s vedrom 

blagošću i prijaznošću, odavala je kako on oz- 
biljno shvaća svoj učiteljski poziv. Nikada ga 
ne vidjesmo mrka, zlovoljna, nervozna. Kad je 
otvorio vrata razreda, tiho i mirno, prijazno bi 
odvratio pozdrav, umočio bi ruku u svetu vodu, 
koja je kraj vrata bila u škropionici, prekrižio se 
i postavio se na molitvu. S njim je u razred ušao 
i neki sveti mir. Mi, učenice, bile smo pod doj- 
mom njegova mira i prijazne ozbiljnosti. Nje- 
gova sabranost odavala je čovjeka izgrađene 
nutrinje. Osjetile smo da počinje ozbiljno vri- 
jeme obuke, pa smo mirnim i tihim vladanjem 
odavale da shvaćamo važnost momenta. Molitva 
nj.egova prije obuke bila je pobožna. Desnom bi 
se stranom okrenuo prema raspelu, a lijevom 
prema učenicama i sklopio polagano svoje ruke. 
To je bio svečan momenat Raspelo mu je bilo 
nadesno, mi učenice na lijevo, tako nas je sjetio 
na prisutnost Božju, i mi smo se pobožno pre- 
križile i molile. Sveti je učitelj molio s nama. 
Poslije molitve mahnuo je malko rukom, za znak 
da sjednemo. On sam gotovo je uvijek stajao 
pred štionikom. Predavanje započeo bi uvijek 
tihim glasom. To bi činio, da pobudi pažnju i uz- 
drži disciplinu. Slušale smo ta predavanja pomno, 
znajući da nam ih govori čovjek, koji je učitelj 
svim svojim srcem, da je njegovo predavanje 
spremljeno i s trudom i ljubavi, da nam kod 
svakog predavanja daje dio svojega opsežnoga 
znanja. Znanost nije sve u čovječjem životu; ona 
je lijepa i velika, ali naš je učitelj znao, da ona 

nije ono najveće do čega se čovjek dovinuti mo- 
že, ona je samo put do Boga, Gospoda sve zna- 
nosti, i po njoj mogu ljudska srca naći put do 
najveće Ljepote. Tamo je on hotio upraviti naša 
srca. 

Putem do Boga zakročio je biskup Lang već 
u svome djetinjstvu, a što više je svoje znanje 
obogaćivao, to više bližao se Bogu, izvoru i Go- 
spodu sve prave znanosti. Zato i jesu njegova 
predavanja u školi bila pravo prosvjećivanje, 
jer ih je govorio čovjek nesamo uman i učen, 
nego poniznoga i svetačkoga života. 

Pokojni je biskup svoja predavanja započi- 
mao tiho, ali je prema sadržaju predavanja i mi- 
jenjao glas. Kad je, na primjer predavao povi- 
jest, glas mu je bio pun zanosa, ako je govorio 

0 kojem velikom čovjeku, a ozbiljan, kad je 
prikazivao ugnjetače i neprijatelja sv. Crkve. 

1 uzdignuti glas i izražaj lica odavali su nego- 
dovanje za povređenu pravdu i pravicu sv. Cr- 
kve. O, kako nam je on znao povjesne događaje 
u pravome svijetlu prikazivati! 

No nisu njegovim nekadanjim učenicama ne- 
zaboravna samo predavanja iz povijesti, nezabo- 
ravna su i druga njegova predavanja, osobito 
ona iz pedagogije i hrvatskoga jezika. Znao je 
pokojni biskup da će njegove učenice doskora 
biti učiteljice i uzgajateljice naroda, pa im je u 
duše i srca usađivao prava kršćanska pedagoška 
načela, živom im riječju prikazivao rad i život 
velikih kršćanskih pedagoga. Jasno im crtao ra- 

zorno djelovanje one nauke i uzgoja, koja se 
temelji na krivim, nekršćanskim načelima. 

Lang kao psiholog bilo bi jedno poglavlje za 
sebe. Danas se psihologija mnogo njeguje. Ne- 
ma gotovo univerze bez instituta za pedagošku 
psihologiju. Ova je psihološka izobrazba vrlo 
važna, to se ne može poreci. No dobar, pravi 
učitelj treba da je više nego psiholog. Za uzga- 
janje nije dosta znati sva djelovanja duše, nego 
treba umjeti sve moći duševne probuditi, jačati, 
oslobađati, podizati, djelotvornima ih učiniti. 
Psiholog, koji je samo psiholog, ne dopire do 
tajnih dubina duše, jer ono oslobađanje, spašava- 
nje, podizanje, dolazi od jedne snage, koja se 
razlikuje od psihološkog znanja. Učitelju je psi- 
hologija što učenjaku mikroskop. Instrumenat 
sam nije dosta — vidjeti moraju oči. Snaga, koja 
otvara pogled u dušu i koja daje da se duša uz- 
goji, uči, vodi, podiže i spašava, jest u dobroti, 
u ljubavi za neumrle duše, za njihovo vječno i 
vremenito dobro. Ta je snaga, nadalje i u lju- 
bavi za sveto zvanje učiteljsko, te u dosljedno- 
me radu oko vlastitog usavršavanja i izgrađiva- 
nja svoje duše. 

Taj je umni psiholog svoje učenice temeljito 
obučavao u različnim predmetima, ali je ipak 
najviše imao na umu da uzgoji buduće učiteljice 
nesamo valjano oskrbljene znanjem, nego i ple- 
menitošću duha. A kraj toga mu je uvijek bila 
pred očima osebina ženske naravi. Nastojao je 
da u njima razvije svu ljepotu ženske duše, fi- 

noću, nježnost, požrtvovnost, ustrpljivost. »Zato 
je on imao samo jedno mjerilo, jedan cilj: Bog 
i milost«. 

Davno su već zašutjela usta učiteljeva, iz ko- 
jih su izlazile rječi birane; ugasnulo je oko, 
iz kojeg je prosijevala njegova fina, otmjena 
duša, sjajući kao kristal, sva ona poniznost čo- 
vjeka, koji ne prestaje s izgrađivanjem svoje 
nutrinje. On još živi u uspomeni svojih učenica, 
one se još sjećaju njegovih riječi, čuvaju ih kao 
amanet, kao blago svoje duhovne riznice. One 
su ih mlade pomno bilježile, u zlatorez vezale, 
jer su im kasnije u zbilji života bile svijetlo i 
ohrabrenje, u borbama jakost, na raskršćima pu- 
tokaz na pravu stazu. Evo samo nekoje frag- 
mente iz tih brižno čuvanih zapisaka: 

»Zadaća učiteljice? — u poimanju svjetov- 
nom ne razlikuje se mnogo od običnoga obrt- 
nika — dok zadaća kršćanske učiteljice gledana 
u duhu svete vjere, jest njezino i njezi- 
nog rada posvećenje. Dužnost njezina 
jest: dužnost pravednosti — ljubavi bližnjemu i 
crkvenoga poslanstva«. 

»Zato kršćanska učiteljica treba da je djevi- 
čanske duše i da takova ostane. Gospodin je po- 
zvao samo djevičanske duše da šire Njegovu sla- 
vu i Njegovo kraljevstvo tu na zemlji. — Dje- 
vičanske su duše hramovi Duha Svetoga, hra- 
movi dragocjenih milosti, koje im Bog daje, da 
promiču i šire kraljevstvo Božje na zemlji: Dje- 
vičanske su duše oruđe za spašavanje duša« . . , 


35 — 


»Učiteljica treba da upamti riječi sv. Pavla: 

— Molim vas radite časno po zvanju, na koji vas 
je Bog pozvao. — « 

»Učiteljica mora imati ljubavi k zvanju, a ta 
se stiče dubokom religioznošću.« 

»O časno je i uzvišeno zvanje jedne učite- 
ljice, neumrle duše, stvorene na sliku i priliku 
Božju, privoditi Bogu, duše, koje su pozvane na 
život — da uzmognu jednoć uživati slavu s Bo- 
gom u vječnosti.« 

»U povjerenoj mladeži učiteljica treba da 
ljubi Boga — Krista, neka osobito njeguje pobož- 
nost Majci Božjoj, jer ta će pobožnost preći i na 
djecu.« 

»Dakle što znači uzgajati? Znači: sve fizičke, 
intelektualne, moralne i religiozne sposobnosti 

— od kojih narav i čovječje dostojanstvo dje- 
teta sastoji — upravljati, razvijati, jačati, izgla- 
diti — i time ga pripraviti za vječni i vremeniti 
život.« 

»Učiteljica je dužna temeljito poučiti u svemu 
što propisuje škola; ali neka upamti, da je obuka 
tek sredstvo uzgoja . . .« 

»Neka upamti učiteljica, ma kako ona sve 
naučila djecu, ako ono što uči i sama primjerom 
ne pokazuje, ne će dostići najvišega cilja uz- 
goja, t. j. kršćanskoga uzgoja djece.« 

»Budi ponizna! Uči se odricati i samu sebe 
svladavati!« 

»Učiteljica treba da bude »žena molitve« kao- 
što svećenik treba da bude »muž molitve«. 

»Učiteljica, koja se ne moli, nema milosti ni 
blagoslova.« 

»Ne govorite samo djeci o Bogu, većiBo- 
g u o d j e c i.« 

Ovo je tek nekoliko bisera iz ogromnoga 
blaga što ga je on za 15 godina darivao svojim 
učenicama, budućim učiteljicama. Ovako ih je 
on spremao za rad u narodu, ovako im govorio: 
»Djecu su budućnost naša. U njima gledajte Hr- 
vatsku i radite, radite, radite za nju.« Samo čo- 
vjek duboke i sv.etački izgrađene duše shvaća 
ovako svoj učiteljski poziv, i gleda ga s prave 
strane. Podavao nam je znanje, jer je ono uči- 
teljici prijeko potrebno, ali učio nas je i mu- 
drost nad mudrosti: sve promatrati s vrhunarav- 
nog stajališta, u dužnostima vidjeti volju Božju 
i radi Njega je vršiti. Izgrađivati nutarnjost svoju 
i podizati je sve više i više do savršenstva. U to- 
me nam je on bio živi primjer. 

»O učitelju, o veliki učitelju! Kako je uzvi- 
šena bila tvoja duša u času, kad si nam prij,e 
predavanja rekao: »Neka se izvole gospojice 
redati, da nam svako pola sata jedna reče: Sjeti- 
mo se na prisutnost Božju! Ti si nas hotio vezati 
nerazriješivim vezom s Gospodinom Bogom, 
kako je i tvoja sveta duša bila uvijek s njime 
vezana... O veliki učitelju! Hvala ti, hvala! U 
gorčini života, u tjeskobama duševnim Tvoj nas 
sada primjer podiže i krijepi!«.,. 


Ovako njegova bivša učiteljica M. V. Nije to 
odjek samo njezine duše, to je odjek srdaca či- 
tave jedne generacije hrv. učiteljica. 

Duhovnik u sjemeništu 

Teško da ima važnije i teže službe negoli biti 
duhovnikom budućih svećenika. Pokojni je bi- 
skup za to bio sposoban i svojim opsežnim zna- 
njem, a još više svetim svojim životom. Kako je 
on važnost i odgovornost ove službe shvaćao, 
vidimo iz njegovih riječi — izrečenih prigodom 
zlatne mise svoga negdanjega spirituala msgra. 
Matije Stepinca: »Neznam imade li u čitavoj 
nadbiskupiji i čitavom životu svećeničkom službe 
teže i znatnije, negoli je ova. Promislite, lju- 
bezni u Kristu! U sjemeništu treba mladiće iz svi- 
jeta uzgojiti za ljude Božje, treba mladiće, koji 
su do sada možda uživali svu slobodicu volje 
svoje, uzgojiti za muževe koji će se u svemu 
pokoravati zakonu Božjemu; treba mladiće koji 
još do juče snivahu o veličini svijeta i svakoj 
udobnosti u svijetu, uzgojiti za muževe značaj - 
nike, koji će i uz najveće pregaranje znati i 
htjeti stajati na braniku sv. vjere, koji će htjeti 
i znati svom dušom i svim marom žrtvovati se za 
stado Kristovo i raditi za slavu imena Isusova. 
Pa što mislite, je li to lagan posao? Zar ne kras* 
no je djelo, kad tko umije od tvrdoga i hrapa- 
voga kamena izklesati i izdjelati kakav lijepi kip, 

kojemu se sve divi, ali je sto puta krasnije i 
veće djelo mlada čovjeka iz svijeta uzgojiti za 
čovjeka Božjega, za kreposna klerika i sveće- 
nika. O, to je djelo, kojemu se cijelo nebo divi.« 

O tome otsjeku njegova života neka govore 
oni, kojima je on bio duhovnikom u klerikatu: 
»Došao nam je kao prozeblima sunce, Duh lažne 
slobode i svjetskoga uživanja zarazio je mladež 
sve većma, pa se i u sjemeništu trebalo s njime 
ljuto boriti. Krasno je to razumio Dr. Lang. Pro- 
povjedima i razmatranjima, poukom i ispovijeđu, 
privatnim razgovorom i javnim govorima na- 
stojao nas je oduševiti za našega Bož. Kralja 
Isusa Krista. Isusu za ljubav da se odrečemo sla- 
boća naravi, za Isusom da pođemo nesamo na 
Tabor nego i na Kalvariju. Nedvojbeno je da je 
on unio u sjemenište dvije velike vrednote: op- 
ćenitiju težnju za svećeničkom svetošću i crkve- 
no shvaćanje. 1 dok je svaki od njegovih pret- 
šasnika i suradnika činio najbolje što je znao i 
mogao, Dr. Langu je eto Providnost dala ova 
dva dara, da ih dade svećenstvu.« (O. Josip Vr- 
banek D. I.). 

»Evo novo polje teškog, mučnog, uzgojnog 
rada! On je tu službu shvatio veoma mučnom, 
teškom, te se je bojao. Što je bilo do njega, on 
bi bio najvolio cio život ostati u tihom, skrom- 
nom samostanu časnih sestara. Došao je medu 
buduće svećenike Božje! Kolikim nas je počita- 
njem susretao! Njegov »carissime« bio je izričaj 
naj nježnije ljubavi, ljubavi majčine. Spreman 

nam je biti sve, žrtvovati sve nama. Kada smo 
dolazili k njemu pojedince, on bi nas primao 
s najnježnijom ljubavi, pravim počitanjem, te se 
upravo klanjao Isusu u našem srcu. I to smo mi 
vidjeli, osjećali i toga smo se pojedinci stidjeli 
pred Bogom, što nas susreće s tolikim počita- 
njem. Kasnije smo mu to spomenuli, pa se suz- 
tezao od vanjskog pokazivanja, ali je sačuvao 
počitanje u duši i u riječima.« 

»Da, on je žrtvovao svega sebe. On je nama 
svima nesebično dao veliki um svoj i sveto srce 
svoje« . . . Da, dobri spiritual naš sve je svoje 
dao sjemeništu, nama, što je veliki Bog njemu 
dao. Sve nam je dao, ali osobito nam je u mlade- 
načkoj dobi dao najveće uzgoj no sredstvo: svoj 
primjer. O, Langov primjer! Kako je bio divan! 
Kako nam j ; e tim svojim primjerom tiho, tihano 
govorio: »Slijedite mene, kao što ja slijedim 
Krista.« 

»Bio je spiritualom u potpunom smislu riječi. 
Muž odličnoga znanja, muž sveta života, a među 
nama kao jedan od nas, pače najmanji među 
nama.« (Msgr. Dr. Milan Beluhan). 

Ovakav je bio pokojni biskup kao duhovnik 
budućih svećenika. Ovakovo svjedočanstvo daju 
o njemu oni, koji su ga danomice vidjeli i slu- 
šali, zagledali duboko u njegovu nutrinju, i osje- 
ćali da su riječi njegove izvirale iz dubljine top- 
loga srca, iz velike ljubavi njegove da ih uz- 
goji za prave svećenike po Srcu Isusovu. — Me- 
đu odlukama što ih je stvorio na duhovnim vjež- 

bama kao duhovnik u sjemeništu čita se i ova*. 
»Živi u prvome redu za gg. klerike. Za njih služi 
sv. mise, za njih se usrdno moli, ljubi ih iskreno 
u srcu, preporučuj ih neprekidno Božanskome 
Srcu, Majci Božjoj, sv. Josipu, njihovim anđe- 
lima i našim zaštitnicima, na njih pazi, za njih se 
trudi i muči.« Pokojni je biskup bio doista u 
svakom smislu pravi duhovnik klericima, pa koje 
čudo, da su onda klerici razumjeli što im primjer 
njegov — tiho, tihano govori: »Slijedite mene, 
kao što ja slijedim Krista.« 

Kanonik i biskup 

Otac sirotinje 

Milosrđe je ona uzvišena krepost, 
koju nam je apostol Pavao osobito 
na srce stavio. 

L. Fischer 

Svećeničke službe pokojnoga biskupa bile su 
različne. Uspinjao se od zlatarskoga kapelana, 
sve više do kanonika i biskupa. Svaka je čast 
donosila i svoje dužnosti, koje su pokojnom bi- 
skupu bile svete, tako da se uporedo s tim časti- 
ma uspinjao sve više i više i u krepostima. U 
svakoj se njegovoj službi odsijevala čvrstoća 
njegova značaja. Najkarakterističnija odlika nje- 
gova značaja bila je upravo rij ; etka nesebičnost 
i dobrota. Nikada i ni u čemu nije tražio samoga 
sebe, ili se čega laćao iz vlastitog interesa. Uvi- 

jek i u svemu, do najmanje sitnice, bilo mu je 
glavno i najvažnije volja Božja, interesi sv. Cr- 
kve i ljubav bližnjemu. Ljubav spram Boga i 
ljubav bližnjemu plamtile su u njegovu srcu kao 
dva plamena, koji se sjedinjuju u jedan žarki 
oganj. Na tome ognju grijala se dobrota nje- 
gova srca, zato i jest bila tako velika. Gdje je 
samo mogao ublaživao je bijedu, pomagao si- 
rotinju, tješio žalosne. 

Po riječima sv. Grgura ne stoji znak sveto- 
sti u tome da se čine čudesa, već u tome da lju- 
bimo bližnjega kao same sebe. Svu veličinu i 
dubljinu, svu širinu zapovijedi Gospodinove: 
»Ljubi bližnjega svoga kao sam sebe« — vršio 
je biskup Lang. Moglo bi se gotovo reći, da je 
bližnjega i više ljubio nego sama sebe, jer je si- 
romasima često davao u tolikoj mjeri, da je sam 
malone ostao bez ičega, samo da siromahu po- 
mogne. 

Spasitelj je rekao apostolima: »Neka svijetli 
svijetlo vaše pred ljudima, da vide vaša dobra 
djela i slave Oca vašega, koji je na nebesima.« 
Sva iskrena i duboka poniznost pok. biskupa nije 
mogla sakriti svjetlosti njegovih djela. G. 1908. 
postao je kanonikom, a već 1912. odlikovao ga 
je Sv. Otac Papa čašću protonotara. Među svi- 
ma, koji su ga poštivali radi njegova uzornoga 
života, zavladala je iskrena radost, kad se pro- 
čulo god. 1915., da će kanonik Lang biti posve- 
ćen za biskupa. Biskupsko posvećenje primio je 
18. travnja 1915. Sam je Gospodin pobožnoga 

i poniznoga svoga slugu uzdignuo na visoki svi- 
jećnjak, da svijetli u njegovoj crkvi. I u tome 
visokom crkvenom dostojanstvu ostaje skroman 
i nastavlja »sitni rad za duše.« 

Kad je biskup Lang postao kanonikom prvo- 
stolnoga kaptola, imao je, kako je to u ono doba 
bilo, lijep dohodak, ali baš taj dohodak bio je 
vrelo njegove dobrotvornosti. Plemenitom, go- 
tovo heroičnom svojom nesebičnošću on taj do- 
hodak nije smatrao svojim, za sebe, već Isusovih 
siromaha i za njih. U njegovu su srcu bile du- 
boko zapisane riječi Isusove: »Što god učinite 
jednome od ovih malenih, — meni ste učinili«. 
Isusa je vidio u siromasima, zato je u razgovoru 
snjima ljubezan i dobar. Često se moglo vidjeti 
kako na ulici ide sa siromasima, prima ih u svo- 
joj kancelariji, strpljivo ih sluša i dijeli im milo- 
stinju. 

Osobito finu tankoćutnost pokazivao je pok. 
biskup s onim siromasima, koji su nekad imali 
bolje dan,e, a poslije su pali u bijedu i stidili se 
svoga siromaštva. Postupao je s njima osobitim 
taktom, da primajući milostinju ne oćute ono 
poniženje, te da ne osjete svu težinu svojega po- 
ložaja. I kad je postao biskupom zalazio bi u 
gradske periferije, na tavanske i u podrumske 
stanove, da osobno pohodi siromaha. Kako velika 
utjeha morali su biti ovi posjeti sirotinji! On — 
biskup, sa zlatnim lancem i križem ria prsima, 
smaragdnim prstenom na ruci, kao znakovima 
svoje biskupske časti, dolazi ponizno i ljubazno. 

siromahu kao bratu svome po Isusu. Ovo je bila 
najveća milostinja, ovo je značilo dati dijelak sa- 
moga sebe, to je bila ona velika utjeha, koja 
dušu podiže. 

Gdje god je doznao da može ublažiti kakovu 
bijedu, otrti suzu, tamo je otišao. Plemenitoj 
njegovoj duši bila je ova nesebična i požrtvovna 
ljubav bližnjemu prva od svih dužnosti. 

Poslije njegove smrti našlo se na tisuće pi- 
sama, a 90% od njih sadržavaju ili apel na nje- 
govu veliku dobrotu i vapaj za pomoć ili zahvalu 
za iskazano dobročinstvo. Samo Bog može izbro- 
jiti sve one usmene prošnje, što ih je slušao 
svaki dan od onda, kad je bio duhovnik u bolnici, 
pa do zadnjih dana njegova života; sve ih je on 
saslušao ljubezno i strpljivo, kaošto sluša proš- 
nju dobar prijatelj ili brat. Sveta njegova po- 
niznost bila je izvor ove strpljivosti i ljubazno- 
sti. Svakoga je slušao i uslišio, premda je znao, 
da ga neki izrabljuju: »Znadem, da me neki iz- 
rabljuju« — rekao je sam — »ali i Gospodin je 
pomogao, kad su ga molili, pak činimo i mi 
tako.« On je davao milostinju Bogu za ljubav, 
a to je najplemenitiji i najuzvišeniji motiv za 
dobročinstvo. Siromasima, koji su mu kući do- 
lazili, darivao je osobno milostinju i ako mu je 
valjalo ići u prvi sprat svoje kurije. Tako je či- 
nio i onda, kad mu je, radi bolesti, bilo teško 
uspinjati se stubama. 

Njegovo je milosrđe dostiglo upravo vrhunac 
nesebičnosti. On daje siromahu vlastito odijelo i 

obuću, te se događalo, da mu je ostala samo ko- 
šulja, koju je na sebi imao. Dok je još bio u sa- 
mostanu milosrdnica, opazili su pokojni Dr. Fer-, 
dinand Frankl i Stj. Hartman, da su mu cipele 
trošne. Novac daje siromasima, pa njemu ne do- 
staje da kupi sebi nove. Pomenuti svećenici, nje- 
govi drugovi u samostanu, daruju mu nove ci- 
pele; no već za nekoliko dana hoda on opet u 
svojim starim, iznošenim i trošnima cipelama. 
Nove je darovao siromahu. Zašto nove, a ne sta- 
re, iznošene, kaošto to činimo mi, obični ljudi? 
Zato, jer je pok. biskup uvijek u svakoj kreposti 
nastojao da je potpuno usavrši, pa tako i naj- 
uzvišeniju krepost, milosrđe. 

Njegova je dobrotvornost bila svestrana. U 
nekim je knjižarama mjesečno otplaćivao knjige 
i druge đačke potrepštine, što bi ih na njegov 
račun dizali siromašni đaci. Nije nikad odbio, 
kad ga je itko molio da mu potpiše mjenicu. Kad 
je 1913. bolovao na teškoj upali pluća, priznao 
je, da bi mjenicama mogao pokriti krevet — 
i još bi ih preostalo. U svojoj velikoj dobroti 
zacijelo ih je najveći dio sani i isplatio. Njegova 
je kuća bila jedna od najmanjih na Kaptolu, 
ipak kad je tko bio u nevolji za stan, on bi mu 
našao mjesta u svojoj kući. Tako je i najljepšu 
sobu za primanje dao za čitavu godinu nekome 
Rusu, a u prizemlju nastanio je više siromašnih 
đaka, ponajviše badava. Kada se slučajno u nje- 
ga ne bi našlo novaca, a trebalo je kome u ne- 

volji pomoći, pok. je biskup uzajmio od dru- 
goga, samo da pomogne molitelju. 

Mnoge su stotine onih, kojima je otro suze, 
olakšao brige, ohrabrio duše. Skromno, da svi- 
jet ne zna, blago, kao pravi učenik Kristov. 

Bolest i sveta smrt 

Više je teških bolesti prebolio pokojni bi- 
skup u svome životu, bolesti teških, u kojima 
su svi, što su ga radi njegovih vrlina poštivali, 
bili u velikoj brizi za njegov život. Kad nam je 
onda opet ozdravio, zavladala je u srcima na- 
šima iskrena radost. Bilo je usrdne hvale dra- 
gome Bogu. Jedni su se radovali, što im je 
ozdravio ispovjednik i duhovni vođa, drugi da 
im je uzđržan dobar prijatelj i savjetnik, a naj- 
više su se radovali njegovi siromasi. 

Četiri godine prije smrti stali su se javljati 
znakovi teške bolesti — skleroze srca. Mnogo 
je radio u svome životu, mnogo naprezao svoje 
fizičke sile, a uzato jošte mnogo i strogo po- 
stio, pa nije čudo, da mu je slabi organizam ko- 
načno smalaksao. Organizam je smalaksao, ali 
je duh ostao jak. Bolest nije bila laka za pod- 
nijeti, svako veće gibanje, osobito uspinjanje 
po stepenicama zadavalo mu je silne boli. Li- 
ječio se, ali nikad s prevelikom čežnjom za 
životom, već jedino zato, da mogne nastaviti 
rad za slavu Božju i spasenje duša. Kad je osje- 
tio ozbiljne znakove bolesti, rekao je svoj: Fiat! 

Bolest mu je bila prilika za vježbanje u krepo- 
stima, a napose u potpunome podvrgavanju vo- 
lji Božjoj. 

U ov ; e zadnje četiri godine, osobito g. 1923., 
stali su še javljati sve teži znaci »angine pec- 
toris«. Ove mu se godine bolest znatno pogor- 
šala povećanim i napornijim radom, koji je pre- 
napeo sile oslabljenog mu srca, ali on je sve sno- 
sio energijom svojega savladavanja. Volju je 
Božju uvijek vršio, pa je i sve teškoće i muke 
svoje bolesti primao iz ruke Božje. U teškim 
časovima se pokazuje odanost u volju Božju. 
Saglasnost, i to potpuna saglasnost sa voljom 
Božjom velika je krepost. U ( potpunome smislu 
posjeduju je samo herojske duše. Pokojni je 
biskup doista sa svetačkim heroizmom snosio 
svoju tešku bolest. Ustrpljiv je i u najvećim mu- 
kama. Kako su te boli bile velike, vidimo iz 
njegovih vlastitih riječi jednom svećeniku. — 
»Clarissime, ne dao vam Bog toga trpjeti, ni 
ikomu Božjemu, jer to su užasne boli«. — »Te 
boli može da razumije samo onaj, koji ih je ku- 
šao.« Ovo su jedine riječi, kojima se potužio. 
Samo izraz lica u teškim napadajima, pokazivao 
je kakove teške muke trpi. Vedar, veseo i pri- 
jazan izraz njegova lica u tim časovima tako se 
promijenio, kao da će sad izdahnuti. Čim bi 
napadaj popustio, milo je pogledao nazočne i 
ljubezno se nasmiješio. 

Kao da je osjetio, da će iza ove teške bolesti 
slijediti vječno sjedinjenje sa Spasiteljem, jer 

je jednom zgodom rekao vel. g. Pećnjaku: »Ca- 
rissime, molite se Majci Božjoj, da pošalje an- 
đela, da me povede Gospodinu mome«. No za 
čas je rekao: »Neka bude volja Tvoja!« I opet 
dalje trpi blago i strpljivo i najveće fizičke boli. 
Jedan gospodin, koji je češće k njemu dolazio 
i imao zgode promatrati ga u velikim njegovim 
bolima, rekao je sav udivljen: »Otkuda on samo 
smogne taj ljubezni smješak nakon tih groznih 
bolova? Od toga sam čovjeka više naučio, ne- 
go da bih knjige pročitao«. 

Liječnička je diagnoza glasila: skleroza srca. 
— To je bila fizička i naravna posljedica veli- 
koga truda i napornog rada na slavu Božju i 
spašavanje duša. Oboljelo mu je srce, jer je 
mnogo trpjelo i u mnogom času moralo tužno 
uzdrhtati. Pogodio je onaj njegov prijatelj, 
koji mu je jednom zgodom rekao: »Ti dragi 
Pepo, ne možeš i ne smiješ umrijeti od druge 
bolesti, mego od bolesti srca, koje je toliko lju- 
bilo Isusa.« — Moglo bi se ovim riječima još do- 
dati: — »i koje je toliko trpjelo za Isusa«. — 

Jednom se služeći svetu misu kod oltara one- 
svijestio, pa je po nalogu liječnika morao za 
neko vrijeme ostaviti svaki teži rad. Sada je imao 
vremena za šetnje. Mjesto drugoga rada onda 
je mnogo čitao. Na šetnjama je svome pratiocu 
po čitavi sat pripovijedao što je onoga dana či- 
tao. Njegov pratilac nije se mogao dosta na- 
čuditi, kako bez teškoće ponavlja lijepe misli, 

što ih je našao u djelu koje je čitao, i kako mu 
citira čitave odlomke. 

Ovaj odmor i šetnje kao da su mu prijale. 
Bivalo mu je toliko laglje, da se pomalo vraćao 
svome radu. No ovo je bila samo velika samo- 
zataja. Vrijeme mu je bilo dragocjeno i on je 
htio da ga iskoristi. Dok i malo snage smogne 
radi za Boga i neumrle ljudske duše. Ovo po- 
boljšanje njegova zdravlja palo je u god. 1923. 
U Zagrebu se održavao euharistijski kongres. 
Preuzvišeni g. nadbiskup dr. Antun Bauer ime- 
novao je pok. biskupa predsjednikom odbora. 
Tu se radilo za proslavu Spasitelja u presvetoj 
Euharistiji. Naš dragi biskup skupio je svu svoju 
već oslabljenu snagu, i ne pazeći na sebe ni svo- 
je zdravlje, dao se svom svojom energijom i 
žarkom ljubavi za uzvišenu stvar, na težak i na- 
poran posao. 

Čast predsjednika bila je teško breme i do- 
nosila mnoge brige i posla, a i odgovornosti. 
Svega toga bio si je pok. biskup svijestan, ali 
»žar za slavu Božju izgarao ga.« On se laća 
posla iz ljubavi prama Isusu, Njega moli dane 
i noći, za što bolji uspjeh kongresa. Sam ulaže 
najviše truda. Radi, piše, drži stotine sjednica, 
predsjeda svima; on sve rukovodi i u sve ulijeva 
svoj duh mira i ljubavi, požrtvovnosti i odušev- 
ljenja za svetootajstvenoga Spasitelja. Raduje 
se, kad su napokon došli dani slavlja. On zabo- 
ravlja na slabo i bolesno svoje tijelo. Mladenač- 
kim poletom i oduševljenjem dizala se u te dane 

duša njegova. Uoči kongresa oboli i morade u 
krevet. Ali on ga već drugi dan ostavlja unatoč 
opomena svoje okoline i polazi na kongres. Sav 
sretan otvara kongres. Vrlo oslabljen od bolesti 
uspinje se na propovijedaonicu da propovijeda 
o svome dragome euharistijskom Spasitelju. 
»Ovo je dan, što nam ga je dao Gospodin, da 
se radujemo i veselimo u njemu«. Počinje tiho 
po običaju, ali onda ulijeva žar i oduševljenje 
u svoje riječi, koje prelazi i na slušatelja. Dra- 
gošću svojom svetačkom završuje svoj govor. 
Za slabe njegove fizičke sile bio je ovo pre- 
velik napor. Jedva je došao u sakristiju i one- 
svijestio se. Tužan se glas pronio gradom: 
»Lang umire, Isus hoće da ga proslavi prigodom 
kongresa svetačkom smrću«. Nije umro onda, 
ali je pokazao što može jaka volja, što može 
ljubav. Počivao je u mirnome snu dva sata. Pri- 
kupio je tako nešto snage, a i tu opet brzo žr- 
tvuje za Boga. Istu večer klanja se cijeli sat 
pred izloženim Presvetim, a drugi dan bio je u 
teoforičnoj procesiji. 

Možemo reći da je u ljubavi za Spasitelja i 
u želji, da se On svečano proslavi u Zagrebu, 
svom energijom svojega jakoga duha, sakupio 
zadnju svoju snagu za uspjeh kongresa. I uspio 
je kongres. Spasitelj je bio proslavljen. Biskup 
se tome zacijelo radovao, ali napor i trud slomili 
su njegovo i onako krhko zdravlje. Od onda je 
slabio sve više, ali ipak, premda uz veliki na- 
por, služi svaki dan svetu misu u katedrali. Brat 

pok. biskupa, Milan i Msgr. dr. Beluhan zabri- 
nuli se, da se ne bi opet od napora kod oltara 
onesvijestio, kušali su ga nagovoriti, da ne služi 
svete mise, dok se opet malo ne oporavi. Ko- 
liko god je ovaj savjet bio opravdan, i koliko 
god ga je diktirala briga i ljubav za dragoga 
biskupa, bilo je time ipak dirnuto u ono, što 
je biskupu bilo najmilije, pa on svetim žarom 
usplamti i rekne im: »Pa vi to meni branite i 
odvraćate me od toga što mi je najsvetije i naj- 
milije?!« 

Bolest je sve više napredovala, sile sve vise 
slabile, pa su njegovi najbliži zamolili nadbi- 
skupa, neka mu naloži, da se kao biskup okori- 
sti svojim pravom i služi svetu misu u svojoj 
sobi. On se tomu pokorio i u njegovoj se sobi 
uređivao oltar. Kad je ovaj bio sasvim gotov, 
morao je nadbiskup sam pregledati, da li je sve 
uređeno prema propisima. Ovo je bio dokaz 
nježnosti i strahopočitanja prema Isusu u presv. 
Euharistiji. Dok su mu god sile dopuštale služio 
je dnevno svetu misu. A kad je već bio preslab, 
i nije više mogao misiti, u velikoj čežnji rekao 
bi dru. Beluhanu: »Clarissime, molite se za me, 
molite se puno, da bi mogao misiti.« Dnevna sv. 
pričest bila mu je jedina utjeha, što nije mogao 
sam da služi sv. misu. 

Bolest nije jenjala, mnoge patnje skršile su 
tjelesnu snagu, biskup bivao je sve slabiji. Znao 
bi reći: »Osjećam smrtnu slaboću«. Vidjevši ko- 
liko trpi, zapitao ga dr. Beluhan: »Presvijetli, je 

li vam teško trpjeti?« Mirno je odgovorio: »Ca- 
rissime, a kako bi bilo teško, kad Isus dnevno 
pomaže«. Isusu on prikazuje svaki dan svoje 
muke, s Isusom je njegova duša uvijek bila sje- 
dinjena, pa mu On pomaže snositi sve boli. 

Ipak, opet je sinuo tračak nade. Par tjedana 
prije smrti osjećao se pok. biskup tako dobro, 
da je mogao izlaziti na kraće šetnje. Kod tih 
šetnja ne bi on nikad propustio da ne posjeti 
Isusa u crkvi sv. Franje, Za to se vrijeme osjećao 
toliko dobro, da je u crkvi sv. Marije mogao 
blagosloviti novu sliku sv. Ane. To je bila nje- 
gova zadnja crkvena funkcija. Iza ovih par tje- 
dana nastupila je opet tako velika slabost, da je 
zatražio posljednju pomast. Ovaj sv. sakrame- 
nat primio je dva puta u svojoj bolesti, svaki 
put s velikom pobožnosti. Nježan, kako je uvijek 
bio, poslije sv. pomasti srdačno se od svojih 
oprostio. 

Oni, koji su bili uz njega u ovim posljed- 
njim i najtežim časovima njegova života, slušali 
su s ganućem kako se poluglasno sa svojim Isu- 
som razgovara — kao i nekoć u nježnome svome 
djetinjstvu, kad je ostavio i drugove i igru i sam 
se razgovarao sa svojim raspelom. U časovima 
najvećih boli tiho je šaputao: »Isuse dobri, smi- 
luj mi se! Marijo, predobra Majko, pogledaj 11 a 
mene!« 

Uoči blagdana Svih Svetih našli se oko nje- 
gova kreveta- neki njegovi najbliži prijatelji. Vi- 
djeli su, da je slab, ali da je to posljednji dan 

njegova života, to nisu slutjeli. Na rastanku za- 
molio je izrijekom dra Beluhana: »Carissime, 
sjutra se požurite sa svetom pričešću! — molim 
da ste u 6 sati već ovdje.« 

U bolesti često je zvao Isusa: »Dođi, Gospode 
Isuse, dođi!« I došao mu je na blagdan Svih Sve- 
tih ranim jutrom, kako je zaželio, došao mu na 
ovom svijetu posljednji put u presv. hostiji. Pri- 
mio ga je sveto i pobožno. Ovo je bilo u ovo- 
zemnom životu biskupovom zadnje sjedinjenje 
sa Spasiteljem. 

Za kojih deset minuta, oko 6 i tri četvrt, kao 
da će ustati i kao da nekome kani u susret, naglo 
se podiže, ali opet klone na uzglavlje, u oku mu 
zasjala smrtna suza i blago je izdahnuo. Izdah- 
nuo je biskup Lang, čovjek blagih očiju, hero- 
ičkog savladanja, ustrajnog revnovanja u kre- 
postima, čovjek vedre duše i plemenita srca. — 
Kao što sunce gasne u večernjem žaru neba, da 
onkraj zemlje navijesti novu zoru, novi dan, ta- 
ko je u žaru ljubavi Božje ugasnuo ovozemni ži- 
vot biskupa Langa, da mu sine novi dan u svi- 
jetlu i sjaju vječnosti. 

Na visinama i u sjaju 

Dobar sam bojak bio, tijek sam 
dovršio, vjeru sam sačuvao. 

(Sv. Pavao Tim. 4. 7.) 

U vječnoj će uspomeni biti pra- 
vednik. (Ps. III.) 

Naše savršenstvo nije drugo ne- 
go ljubav Božja. 

(Lang »Sacerdos Christi« 1913) 

U životu svetaca i ljudi pravoga svetačkoga 
života vidimo velike razlike. Djelovanje milosti 
Božje u njihovu se životu najjasnije očituje, a u 
samom životu milosti vlada velika različnost. Kao 
što je Svemogući Bog stvorio milijune i milijune 
nebeskih tjelesa u svemiru, a opet nije nijedna 
zvijezda slična drugoj. Svaka imade svoju ve- 
ličinu, svoj sjaj i svoje putanj,e po svemiru. Je- 
dinstveno im je samo to, da su stvorene od 
Boga. 

Među ljudima je isto tako različnost. Poje- 
dinac je svijet za sebe. Među svecima, i ljudima 
svetačkoga života ne nalazimo dva sasvim jed- 
naka. Tu nema šablone, nema prosječnosti, svaki 
imade svoje originalno obilježje. Sveti su ljudi 
potpuno izgrađeni značajevi, izgrađivani do- 
sljednom samozatajom. Riječ Spasiteljeva: »Bu- 

dite savršeni kao što je savršen i Otac vaš ne- 
beski« — u svojoj biti ne sadržava drugo nego 
izgrađivanje nutarnjosti u savladavanju samoga 
sebe, u nasljedovanju Krista. O ovome sazdava- 
nju samoga sebe lijepo je jednom rekao biskup 
Lang: »Najplemenitija je zadaća izgrađivati svoj 
karakter«. I dalje, u istoj raspravi o značaju veli: 
»Karakter je stalnost u dobru, a motrimo ga naj- 
ljepše i najčistije u svecima«. On sam je u sva- 
kome položaju svojega života bio potpun čo- 
vjek, a uz to uvijek ponizan Božji čovjek. 

Kad pomno listamo povijest svetaca od pr- 
vih stoljeća kršćanstva pa do posljednjega pro- 
cesa kanonizacije, kakove divne karaktere i sjaj- 
ne osobnosti, kako čudesne raznolikosti nalazi- 
mo među njima. Tu vidimo svijetla znanosti kao 
što sv. Toma Akvinski, sv. Augustin; literarne ve- 
ličine: sv. Katarinu Siensku, sv. Tereziju Avilsku, 
sv. Hildegardu od Bingena; vidimo gorljive apo- 
stole, jednog sv. Ignacija Lojolskoga, sv. Franju 
Ksaverskoga; reformatore kontenplativnog živo- 
ta sv. Brunu, ljude najdublje nutarnjosti, kao što 
je bio onaj prosjak Assiški sv. Franjo; velike 
učitelje mladeži: sv. Don Bosca; apostole ljubavi 
prema bližnjemu: sv. Jelisavu Turinšku, sv. Vin- 
ka Paulskoga i bezbroj drugih. U svakome se od- 
sijeva kao sunce u zrcalu — sjaj i žar ljubavi 
Božje. U svakome vidimo čudesno djelovanje 
milosti Božje.« Kao što zraka kad padne u zr- 
calo prikazuje sunce, tako i milost u duši pri- 
kazuje samoga Boga.« (Sv. Bernardo). 


— 55 — 


Sva ova veličina svetoga života sazdana je na 
jednome temelju — na poniznosti. Poniznost je 
»posuda za sve milosti i zaštita svih kreposti«. 
(Sv. Gertruda). Sv. je Augustin rekao: »Snaga 
leži u poniznosti«. Poniznost je junaštvo svetih. 
Zato nas i opominje Spasitelj: »Učite se od me- 
ne, jer sam krotka i ponizna srca«. U poniznosti 
stoji tajna svetosti. Samo u poniznosti slični su 
si svi sveci: ona je temelj njihove svetosti. 

Kreposti biskupa Langa jesu niz bisera lije- 
poga sjaja i veličine, ali najljepši sjaj svakome 
biseru toga niza daje poniznost. U svojoj poniz- 
nosti on nijč nikad išao za slavom, ali po nje- 
govu svetom životu ona je sama od sebe došla. 
Njegovo herojsko nastojanje u krepostima imalo 
je svoje vrelo u usrdnom sjedinjenju s Bogom i 
u dubokoj poniznosti. Iz ovih vrela crpio je sna- 
ge za svaku žrtvu. Njegov je život od djetinjstva 
pa do smrti bio ustrajan uspon u visine, gore k 
cilju. Krepostan je život provodio od ranoga 
djetinjstva, otkada mu je sinulo svijetlo razu- 
ma, dakle punih 60 godina. Izvan svake sumnje 
jest, da je ovim ustrajnim izgrađivanjem svoje 
nutarnjosti dosegao visok stepen savršenstva. 
Riječi što ih je nad njegovim grobom rekao Pre- 
uzvišeni biskup Šarić kazuju pravu sliku njegova 
života: »Nema mu u kršćanskoj kreposti ravna 
među nama. On je bio tako dobar, tako blag, 
tako ljubezan, tako milosrdan, tako ponizan, ta- 
ko mudar, tako učen, a tako čedan, tako čist u 
srcu, tako ustrpljiv, tako tvrd i dosljedan u kr- 


šćanskoj kreposti, tako uvijek sav odan našoj 
svetoj katoličkoj Crkvi, tako uvijek pun žarke 
ljubavi prema našoj miloj Hrvatskoj, tako uvi- 
jek budan stražar na straži vječnih Istina Božjih. 
On nam je bio čovjek tako svet . . . Ostavio 
nam je prekrasnu uspomenu: Ostavio nam na 
uspomenu tri svoje ponajljepše slike: sliku čo- 
vjeka žrtve, sliku čovjeka Euharistije i sliku čo- 
vjeka Apostola«. 

U njegovu životu najvećma smo se divili nje- 
govoj poniznosti. Da nam je listati njegovu malu 
bilježnicu — libella cordis, — a tih, njegovim 
sitnim rukopisom ispisanih listova nije malo, ta 
pisao je bilješke 41 godinu — na svakoj bismo 
se stranici mogli uvjeriti o njegovoj poniznosti, 
jer tu on bilježi kontrole vježbanja u kreposti- 
ma. Studirao je sebe, uzgajao i izgrađivao se u 
svijetlu vjere i u poniznosti. 

Njegova iskrena prijaznost i ljubežljivost, 
kojom je svakoga susretao, nije bila samo od- 
sjev njegove velike dobrote, nego i njegove po- 
niznosti. Uvijek ga je resila poniznost, ali kad je 
kao svećenik stupio u život, ta se je krepost sve 
više zapažala i bila je ona tajna snaga, koja je 
ulijevala i ljubav i počitanje u svakoga, koji je 
s njim u dodir dolazio. Ponizan je bio kao mladi 
kapelan u Zlataru, zato i jest i ono kratko doba 
djelovanja njegovog tamo, donijelo ploda. I 
njegove bivše učenice na učiteljskoj školi u sa- 
mostanu Milosrdnica imadu i sada još, iza toliko 
godina, živo u pameti poniznost »Veleučenoga« 

— kako su ga nazivale. Kako li je samo skrom- 
no ulazio u školu. Kad je prozivao svoje učeni- 
ce, nikad drugačije nego: »gospojica N.N.«, a 
samostanske kandidatkinje: »časna djevica N.N.«. 
U njegovoj riječi nije bilo nikad ništa zapovie- 
dajuće: »Molim, izvolite...« ili, ako je što mo- 
lio: »Bili biste imali dobrotu ovo učiniti«. Bilo je 
momenata, kad je ova krepost još jače zasjajila. 
Jedna njegova bivša učenica, gđa Danica Krleža, 
učiteljica, pripovijeda iz svojih uspomena na pok. 
biskupa ovo: — Jednog dana čujemo: Dr. Lang 
je dobio crveni pojas. O, kako smo se veselile 
tome odlikovanju, zacijelo mnogo, mnogo više, 
nego on sam. Zaželjesmo, da mu čestitamo — ali 
kako? Poznavale smo njegovu skromnost, pa 
smo se bojale, da ga ne ćemo sklonuti, da nas 
sasluša. Došao nam je u pomoć vjeroučitelj v. g. 
M. Seigerschmied s predlogom: »Veleučenoga 
treba prevariti.« Mi se od čuda sgranusmo. Ta 
koja bi se od nas usudila veleučenoga prevariti! 
Vel. g. vjeroučitelj, vidjevši naše čuđenje, na- 
stavi: »Prepustite to meni, ali vi morate učiniti 
nešto što je gotovo nemoguće!« Mi smo bile 
spremne učiniti ono »nemoguće«, samo da nam 
bude moguće njemu čestitati. Ono »nemoguće« 
bilo je, da sakupljene u velikoj dvorani budemo 
tako tihe, da će veleučeni misliti da je dvorana 
prazna. Poslije svršenih predavanja sakupimo se 
svi tečajevi u velikoj predavaoni i čekamo — sa- 
svim tiho . . . Najednom se otvore vrata i uniđe 
dr. Lang, a odmah brzo iza njega v. g. Seiger- 

schmied, pa se stavi pred vrata. Čim smo počele 
klicati: Živio! — naš se veleučeni okrenuo, te bi 
bio i utekao, da su vrata bila slobodna. Tako mu 
nije preostalo drugo, nego poći do katedre na 
kraju dvorane i saslušati naše čestitke i primiti 
naše cvijeće. Zahvaljujući se rekao je, da je od- 
likovanje zacijelo pomutnjom pripalo njega, jer 
da ga on nije zaslužio.« 

Za čudo je, kakovo počitanje ulijeva poniz- 
nost onih, koji zauzimaju visok položaj. Biskup- 
ska čast svakako je jedna od najviših časti. 1 kad 
je umno njegovo čelo resila biskupska mitra, od- 
razivala se njegova iskrena poniznost još ljepše. 
— Ne ću nikada zaboraviti jednoga prizora u ka- 
tedrali. Bilo je, mislim, iza jedne večernjice u 
korizmi. Kod vrata, tamo blizu zida, kleči poniz- 
no, u molitve zadubljen biskup Lang. Gledala 
sam ga s udivljenjem — on biskup, pa kleči tako 
ponizno i sabrano. Prekrasan primjer poniznosti. 
O, koliko je onim poniznim klečanjem rekao! 

Bogoljubnost i pobožnost cvatu najljepše na 
tlu poniznosti. Tu se one razviju do vrhunaravne 
krasote i ljepote. Ponizna duša traži i vidi u sve- 
mu Boga, a to joj daje, da u pravome svijetlu 
vidi svu krhkost i slabost ljudsku. Odatle i ona 
usrdnost, kojom su sveci molili i borili se za sve 
jasniju spoznaju svojih slaboća, i za milost da 
sve dublje urone u sveto carstvo poniznosti. Po- 
niznost i prava pobožnost uvijek su zajedno. Sva 
bogoljubnost i pobožnost biskupa Langa raz- 
cvala se na njegovoj poniznosti. »Ufaj se u milo- 

srde Božje! Isuse, milosrđe! Miserere mei, JDeus, 
secundum magnam misericordiam tuam! Ne klo- 
ni kad te pritisnu križevi, već se privini Srcu 
Božjemu, prečistome Srcu Marijinu, sv. Josipu.« 
— Ove bilješke čitamo među odlukama, koje je 
zapisao kad je obavio duhovne vježbe. Sve od- 
luke, koje je dalje bilježio obavljajući duhovne 
vježbe, pokazuju nam njegovu pobožnost, one 
su čisti odsjev njegove duše: »Sve za veću slavu 
Božju. Imaj vazda na pameti slavu Božju i za 
nju radi i — muči se; i tvoje blaženstvo i sve je 
drugo ništa. Štuj na osobiti način ove godine 
Boga Duha Svetoga i budi mu za sve zahvalan i 
prosi ga ujedno za oproštenje, što si ga toliko 
puta ražalostio. Njeguj osobito pobožnost prema 
Srcu Isusovu i bi. Djevici Mariji. Ona budi sve 
ufanje tvoje. Sve stavljaj pod okrilje Njezino. 
Božansko Srce budi uvijek utočište tvoje i tvoja 
škola. Sve pobožnosti vrši točno, sabrano, često 
puta plači griehe svoje. Prosi dnevice za milo- 
srđe Božje, za ustrajnost u milosti. Isus ti budi 
vazda na pameti kao ogledalo svih vrlina. Ljubi 
sv. Crkvu kao majku svoju. Pazi na Sentire cum 
Ecclesia. Za nju radi, moli, Nju brani. Visoko 
poštivaj sv. Oca kao namjesnika Kristova, za nj 
se Bogu moli.« 

Ove odluke bile su stvorene mnogo godina 
prije smrti, a tko ih pomno čita vidi, kakav je 
intenzivan duhovni život provodio biskup Lang, 
one nam kažu, da je bio čovjek duboke, praktič- 
ne vjere, iskrene, srdačne i pobožne molitve. Ka. 




— 60 — 


kovom je samo pobožnošću služio sv. misu! Sva- 
ka je kretnja odavala jaku vjeru i sabranost. — 
Msgr. dr. Beluhan, koji je imao prilike vidjeti ga 
kod zahvale iza sv. mise, piše: »Onda niti što vi- 
di, niti što čuje; sav je u Gospodinu . . . Onda bi 
na krilima te najnježnije, božanske ljubavi leb- 
dio čitav dan.« 

Slava Božja mu je nada sve, nad vlastito bla- 
ženstvo, a onda odmah dolazi: Sentire cum 
Ecclesia — osjećati s Crkvom i poštivati Sv. Oca 
Papu, Njegove nam odluke otkrivaju i njegove 
osobite pobožnosti. On njeguje osobitu pobož- 
nost prema Srcu Isusovu, Duhu Svetomu, bi. Dje- 
vici Mariji. On zaziva Božansko Srce, da mu 
bude utočište i škola. — U toj je školi naučio 
cijeniti svu vrijednost poniznosti, jer bez nje sla- 
bo se razvijaju druge kreposti, a gdje je prava 
poniznost tu je u duši »ograđena bašta« u kojoj 
se zeleni i cvate cvijeće bogoljubnosti. Tamo je 
raj, u kojem žubore tajnovita vrela i Bog govori 
čovjeku. Tu se otvara u srcu rudnik, koji sakriva 
najdragocjenije dragulje i zlato plemenito: vita 
abscondita in Christo — život sakriven u Kristu. 
— U svome »Putu k savršenosti« (Gl. 17) opo- 
minje ona, toliko sveta, koliko umna Terezija 
Avilska svoje duhovne kćeri na poniznost, jer: 
»Ona je važna stvar u molitvi, i svima, koji se u 
molitvi vježbaju vrlo potrebna«. 

Među cvijećem kreposti, što niče na tlu po- 
niznosti, najljepši je ljiljan čistoće. O toj kra- 
ljici svih kreposti lijepo je rekao biskup Lang: 

»O, kako li je lijep ljiljan, kad se podigne u vi- 
sinu u bjelini svojoj i svojim miomirisom napuni 
svu okolinu svoju. Tako je lijepa i sv. čistoća, kad 
zasja u bjelini i milosti svojoj i napuni mirisom 
kreposti dušu svakoga, koji iu promatra.« (Dr. 
Josip Lang. Život i rad. Msgra. M. Stepinca) 
»Kao što sunce grije i sja, tako i svećenik u na- 
rodu Božjem treba da gori od ljubavi Bogu i 
bližnjemu a da sja divnom čistoćom« — opet su 
njegove riječi. Mnogo bi se moglo navesti iz nje- 
govih raznih rasprava divnih misli o sv. čistoći. 
Njome se prema njegovim riječima, »svećenik 
reebi dijeli od drugih ljudi« . . . Svećenik je »čo- 
vjek Božji i čemu onda da tijelom služi svijetu, 
a ne Bogu, kako i duhom«. Biskup Lang smatrao 
je sv. čistoću »jakošću svećeničkom«. Da tu ia- 
kost uzdrži, štovao je pok. naš biskup »Mariju, 
majku svećenika«. 

Njemu je sv. čistoća: »divna krepost, slavi ju 
sv. Pismo, slavi ju sam dragi Spasitelj, slave ju 
narodi svijeta. Kao što je mladost u dobama 
ljudskoga žića, tako je krepost čistoće među 
inim krepostima puna ljepote i sjaja, puna mi- 
line i dražesti«. Sv. čistoću smatra on najljepšim 
uresom svećenika: »Ali komu ljepše pristaje ova 
krepost, negoli službeniku Božjemu, koji dano- 
mice vrši najsvetije i najčistije tajne Božje, koji 
danomice nesamo da drži u ruci Jaganjca Božje- 
ga, koji je sama nevinost, nego Ga i u srce svoje 
prima . . .« (Dr. Lang. Život i rad Mnsgr. M. Ste- 
pinca.) Zato i jest biskup Lang sv. čistoću tako 

čuvao, kao što se čuva skupocjen biser. Čuvao je 
i sačuvao do smrti ovaj sjajni biser, najljepši i 
najdragocjeniji u nizu njegovih kreposti. Poradi 
njegove iskrene poniznosti i čistoće bio je naš 
biskup toliko cjenjen od svih, koji su ga pozna- 
vali. Da, zacijelo poštivala se i njegova učenost 
i divan njegov značaj, ali ove dvije kreposti iza- 
zivale su najdublje počitanje. Kako je lijepo o 
njemu rekao preč. g. Lončarić: »Biskup Lang je 
čistoćom svoga srca bio nevino dijete«. A njegov 
gojenac vel. o. Pavelić D. I. piše: »Ti si čist kao 
zraka sunčana, obrazovao tolike izvanredne dje- 
vičanske duše, isklesavao si srca svećenička«. 

Niz bisera kreposti našega biskupa ne bi bio 
potpun, da mu ne dodam još jedan biser: nje- 
govu radinost i aktivnost. Bez rada pust je i pra- 
zan život čovjeka. »I Adam u raju, da i nije sa- 
griješio, morao bi bio raditi, da si radom poljep- 
ša i ugodnijim i zaslužnijim učini svoj život«. 
(Dr. J. Lang. Život i rad. Msgr. Dr. Matije Ste- 
pinca). — Ima ljudi vanredne radinosti, mada su 
daleko od Boga, rade ustrajno i neumorno i ne- 
prijatelji su Crkve. Zato je golema razlika u ra- 
du i radu. Vrijednost i to neprolaznu vrijednost 
rada daje nakana, kojom se radi. Sv. Pavao nas 
upućuje da u svaki, pa i najmanji rad stavimo 
dobru nakanu. Šta više on veli: ili vi jeli ili pili 
ili što drugo radili, neka je u ime Božje. Dakle i 
ono, što služi okrepi našega tijela. Što je onda 
tek s drugim radom, u našem slučaju sa sveće- 
ničkim radom našega biskupa; njegov dušobriž- 

nički rad, rad profesorski, pa velik njegov znan- 
stveni rad. Kad je radu motiv: Sve za veću slavu 
Božju, koliko vrijedi takav rad u očima Božji- 
ma! — Među odlukama, što ih je kao mladi sve- 
ćenik u duhovnim vježbama zabilježio, čitali smo 
ovo: »Sve na veću slavu Božju. Imaj vazda na 
pameti slavu Božju i za nju radi i muči se . . .« 
Ovo nas uvjerava, da je bio cilj svega njego- 
voga rada: Bog i slava Njegova. — Krasna li je 
ona riječ, vrlo stara, ali uvijek nova, uvijek vri- 
jedna: Ora et labora — moli se Bogu i radi! a 
naš biskup rekao je ovako: Moli se Bogu i radi; 
pridodaj k tome: radi i trpi, pa si iscrpio život 
ljudski«. Ovo je sadržaj života biskupa Langa: 
mnogo je molio, mnogo radio, a i mnogo trpio. 

Mnogo je radio naš biskup za cijeloga svo- 
jega života. Doista nije došao praznih ruku pred 
prijestolje Božje. Njegova biskupska deviza bila 
je: »Apostolus Jesu Christi«. — U toj je devizi 
uključen život rada, jer pravi apostol Kristov 
mora raditi. Kao biskup osobito je u dva smjera 
snažno djelovao: bio je najbolji pomoćnik svo- 
me nadbiskupu u upravi i obrani Crkve i bio je 
središte prave katoličke obnove. Kad god mu se 
pružila prilika, zalazio je među narod. Posvećuje 
crkve, blagoslivlje kapele, zvona i orgulje. Po- 
maže svećenstvo, i diže ga u disciplinarnim ras- 
pravama, što opet usmenim, pismenim i štampa- 
nim poukama na pr. raspravom o svećeničkoj 
sv. čistoći. 

Pomoć njegova u obrani Crkve protiv otpalih 
sinova i nerazumnog presizanja strančara bila je 
dragocjena. Kada su otpadnici nastojali potam- 
niti sjaj katoličke nauke o svećeničkoj čistoći i 
o dužnoj poslušnosti Kristovu namjesniku sv. 
Ocu papi, eto biskupa Langa u Varaždin, Karlo- 
vac, Sisak, Slatinu i druga veća i manja mjesta, 
da riječju i predivnirn primjerom svojim učvrsti 
pokolebanu vjeru Odlični svećenik M. V. reče u 
to vrijeme: »Divan je biskup Lang. Pravi svetac. 
On svojim primjerom drži našu nadbiskupiju«. 

U Hrv. kat. nar. savezu, kojemu je predsje- 
dao i drugim kat. organizacijama, koje su zad- 
njih 25 godina radile i još mukotrpno rade za 
obnovu naroda, bio je on duševno središte ti- 
me. što je svojom vjernom ljubavlju i pouzda- 
njem sve druge vrle suradnike poticao i krije- 
pio. Sačuvali su se nacrti njegovih govora, ko- 
jima je na društvenim sastancima poticao na 
složan rad. No kako je u propovijedima tako i 
u ovim govorima, živa njegova riječ kudikamo 
uzvišenija bila od pisana slova. Ta riječ je raz- 
rožna mišljenja ujedinjavala, potištene duhove 
dizala iz posvemašnje klonulosti, ipak nešto do- 
bra i pozitivna izbijala. Čedni su doduše uspjesi 
kat. preporoda u nas, jer ga sprečava mnogo- 
šta, a najviše naša ćud. A eto upravo biskup 
Lang je imao način za tu ćud, on je našao put 
k svakomu srcu. 1 dok se vanjski uspjesi kat. 
rada mogu opravdano i dobrim dijelom pripi- 
sati drugim vrlim trudbenicima, dotle je ono 

nutarnje što osvjedočava, što na žrtve potiče, 
opet velikim dijelom plod srca i molitve blago- 
ga biskupa Langa. (O. Josip Vrbanek D. I. Ka- 
lnedar Srca Isusova 1926.) 

I na znanstvenom polju bio je velik. U svim 
strukama bogoslovne znanosti bio je na visini, 
jer je svaku od njih studirao. Obilan je njegov 
književni rad. Mnoge njegove rasprave i članci 
razasuti su po raznim časopisima i stručnim re- 
vijama. Mnoge članke u svojoj poniznosti nije 
potpisivao. Kad je bio izašao Rouseanov Emil, 
biskup Lang u »Hrvatskome učitelju« osvjetlju- 
je u jednom socijalno-etičkom članku ovu knji- 
gu s katoličkog stajališta. »Kršćanskoj školi« 
bio je jednim od glavnih suradnika. U svim go- 
dištima ima bezbroj njegovih članaka. Isto je 
tako revan suradnik u »Sacerdos Christi«. U 
mnogim člancima toga časopisa bodri on svoju 
braću svećenike u nasljedovanju Krista, on, koji 
je u istinu bio pravi Sacerdos Christi — Kristov 
svećenik. »Katolički list« donio je najviše nje- 
govih članaka. U Kalendaru Srca Isusova, 1908. 
piše znanstvenu radnju: »Kada čovjek umre?« 
Tu iznosi liječničke nazore o času smrti i daje 
korisne upute za spas duša umirućih. 

Uz naporan rad u učiteljskoj školi u samo- 
stanu Milosrdnica prevodi iz talijanskoga »Ži- 
vot sv. Alojzija Gonzage, uzora i zaštitnika krš- 
ćanske mladeži« od Virgila Ceparia S. J. (Za- 
greb, 1891.) Knjiga je u istoj godini doživjela 
tri izdanja. Ovom knjigom obogatio je biskup 
Lang našu katoličku književnost jednim upravo 

klasičnim djelom svjetskoga glasa. Cepari je 
bio saučenik sv. Alojzija. Djelo Ceparijevo cen- 
zurirao je sam kardinal Bellarmin. Uspjeh ove 
knjige — tri izdanja u jednoj godini — nije 
bio poćudan liberalnim krugovima, pa je u 
»Književnoj Smotri« učitelj Lj. Dvorniković na- 
pao Langa. On se u »Katoličkom Listu« osvrnuo 
na ovu kritiku i temeljitim pedagoškim razlozi- 
ma dokazao, da je za veliku korist mladeži pri- 
kazati joj vanredan život sv. Alojzija, njegovu 
čistoću i njegovu trapnju, radi kojih ga je sv. 
Crkva postavila uzorom katoličke mladeži i nje- 
zinim zaštitnikom. Svetim zanosom govori Lang 
u ovoj obranbenoj raspravi o stidljivosti mla- 
deži u duhu sv. Alojzija. 

God. 1919. izdaje brošuru: »Srednja škola 
bez religije«. Ovu knjigu piše biskup Lang da 
odbije nastojanja onih, koji su religiju htjeli 
ukloniti iz srednjih škola i tako mladež otuđiti 
od Crkve i kršćanstva, riječju, odvesti je od 
vrela vode žive i povesti do cisterne — vode 
smrti duhovne. Riječi, kojima Lang brani reli- 
giozni uzgoj mladeži i sada su savremene, jasne 
i istinite: »Oni, koji hoće da isključe iz škola 
religiju i religiozni život, ogrješuju se o naj- 
glavnija načela pedagoška i didaktička, ogrje- 
šuju se o moći duševne u mladu čovjeku i o naj- 
viši cilj uzgojni, ogrješuju se o dostojanstvo 
škole same i kršćanskog čeljadeta, o pravo obi- 
telji, Crkve i naroda«. U tumačenju pedagoških 
načela piše: »Ali svjetski uzgoj može samo on- 
da da udari pravim putem, ako se ono što je 

svjetsko, vazda podvrgava onomu što je vječno; 
ako mladić dođe do spoznaje, kako sav zemalj- 
ski rad ima samo onda pravu vrijednost, ako se 
protegne na vječnost. Odatle slijedi, da i u 
svjetskom uzgoju, t. j. u uzgoju za ovaj život, 
religija i religiozno naziranje treba vazda da 
zaprema prvo mjesto, jer će samo uz taj uvjet 
mladež doći do toga, da i sve svjetsko proma- 
tra s religioznog gledišta i tako i u svojem 
svjetskom životu udari onim putem, koji vodi 
k vječnomu životu. Po tom logično zaključuje- 
mo: religiozni uzgoj treba da sav uzgoj proni- 
če, ravna i vodi«. — Ova je knjiga raspačana, 
šteta, jer bi i sada došla u pravi čas, da kato- 
lička publika uroni u misli biskupa Langa, u to- 
me tako važnome predmetu. 

God. 1922. pisao je u »Kat. Listu«: »Život i 
rad msgr. dra. Matije Stepinca« svoga bivšega 
spirituala i ispovijednika. Ova je radnja odmah 
izašla u posebnoj knjižici. Knjiga je pisana buj- 
nom retorikom i pjesničkom dikcijom, s puno 
ljubavi i počitanja za svoga bivšega duhovnoga 
vođu, koji je, kao i biskup sam, išao stazom sa- 
vršenstva i bio: »...velikan; jer ako je i pred 
Bogom i pred ljudima krepost viša negoli zna- 
nje i moć i ugled, više negoli jakost i ljepota i 
bogatstvo, to je onda pok. Stepinac zaista je- 
dan od najvećih i najslavnijih muževa, što ih je 
u (Hrvatskoj jedno čitavo stoljeće rodilo.« 
Kad se čita ova Langova biografija Msgra dra. 
Matije Stepinca, prepoznajemo u mnogom i sli- 
ku Langove duše, vidimo istu dosljednu ustraj- 

nost u izgrađivanju svoje nutrinje, istu poniz 
nost, isti svetački život. 

Ima i jedna molitvena knjižica, koju je iste 
godine izdala »Narodna Prosvjeta«: »Slava Pre- 
svetoj Krvi Isusovoj!« Knjižica je bila tako omi- 
ljela narodu, da je izašlo i drugo izdanje. 

Uz ovaj znatni literarni rad imao je biskup 
Lang i vrlo opsežnu korespondenciju. I u listo- 
vima opaža se njegova fina tankoćutnost. Vanj- 
skom formom su savršeni, čisti, uredni, a sadr- 
žaj onakav, kakav je mogao pisati samo biskup 
Lang. Listovi su puni miline i plemenštine, puni 
utjehe i bodrenja. Pisanje listova oduzimalo mu 
je puno vremena, ali on je i to žrtvovao, jer je 
znao da je korespondencija od velike važnosti. 
I ona je apostolat svoje vrsti. Da se korespon- 
dencija biskupa Langa izda u posebnoj knjizi, 
dobili bismo djelo velike vrijednosti, koje bi 
nam s mnogih strana osvijetlilo dušu biskupo- 
vu; otvorili bi nam se za cijelo mnogi novi po- 
gledi na njegov tihi ali svestrani privatni rad. 
Misli razasute u tim listovima, bile bi mnogoj 
duši na utjehu i pobudu. 

* 

* * 

Gledamo li prekrasnu kitu miomirisnih ruža 
kreposti, što su bujno procvjetale u duši po- 
niznoga biskupa Langa, budi se u nama želja ići 
stopama ove žarke i gorljive duše, ići stopama 
čovjeka tako odlična značaja i najplemenitije 
nesebičnosti, poći za njim u visine čiste i jasne 

atmosfere. — Što je u savladavanju i samozataji 
sve više umrtvio svoj »Ja«, to je sve više u nje- 
mu zavladao Bog. O, kako godi srcu gledati ova 
čudesa milosti Božje i njenog djelovanja u nje- 
govoj duši! 

Nemojmo misliti, da se na laku ruku stiče 
blago milosti Božje. Duše, koje teže za savr- 
šenstvom, ne idu širokom cestom, nego idu 
kraljevskim putem križa, uskim tegotnim pu- 
tem, kojim je prvi išao Bog Čovjek i koji jedini 
vodi iz svagdanjih sićušnosti i ništetnosti u čiste 
gorske visine, do slobode Djece Božje. Velika 
milost dar je Božji poniznima, a žanje se samo 
na polju žrtve. Biskup Lang ». . . bio je čovjek 
žrtve. Čovjek žrtve jest prijatelj ljudskoj bijedi 
i nevolji. Jest prijatelj sirotinji, bolesnicima, ža- 
losnima, zabludjelima, griješnicima. Takav je 
bio naš neprežaljeni biskup Lang . . . Pater erat 
pauperum. Bio je brižni otac sirotinji«. (Dr. Ivan 
Šarić. Nad grobom biskupa Langa.) 

Primjer nam je dao biskup Lang. Dao nam 
je živi primjer velikog dojma i silne privlačive 
snage. Život je njegov bogat djelima, to je ži- 
vot koji je odgovarao namjerama Božjima, ži- 
vot iz Boga, za Boga i u Bogu. Ovakav život 
pravi je život u očima Božjima. 

Velike ljude treba tražiti među onima, koji 
su postali veliki po blagoslovu, što ga je donio 
njihov život. Takova tri velikana imamo mi Hr- 
vati, tri velika svećenika: Dr. Josipa Stadlera, 
Msgr. dr. Matiju Stepinca i dr. Josipa Langa. O, 

kad bi narod hrvatski stupao stazom, koju su 
oni utrli, vazda bi na sreću stupao. 

Ovaj životopis donio je samo ukratko naj- 
svjetlije točke njegova života bogatoga blagom 
duhovnim, a ne možemo ga ljepše završiti ne-i 
goli riječima, kojima je kod njegove smrti Apo- 
stolski nuncij H. Pelegrinetti saopćio našemu 
metropoliti Dru. Baueru svoju sućut: »Kad sam 
dočuo za njegovu smrt, duboka me bol obuzela, 
ne radi njega, za koga pobožno vjerujem, da je 
u pravu i vječnu domovinu već ušao i primio 
nagradu svoga truda, nego radi mene i radi ci- 
jele katoličke Hrvatske, koja je lišena tolikoga 
muža i tako sveta biskupa. Ne treba ipak držati 
da nas je sasvim ostavio: on, koji se za života 
bez prestanka Bogu molio za spas duša, ne će 
nam ni sada uskratiti pomoć molitve svoje . . .« 

Blago čovjeku, o čijem se životu ovako sudi! 


.P-c. 

V 

BISKUP LANG NA ODRU 
u nadbiskupskoj kapelici 






